Marie Gouze, lesanvet Marie-Olympe de Gouges ha chomet en istor dindan an anv Olympe de Gouges (1748-1793), a voe ur dramaourez hag ur bolitikourez c'hall a c'hounezas brud dre he skridoù gwregelour hag enep ar sklaverezh.\nE deroù ar bloavezhioù 1780 e krogas da skrivañ pezhioù-c'hoari. Pa oa ar bec'h politikel o sevel o Bro-C'hall ez emellas mui-ouzh-mui er rendaeloù. En un doare fraezh e tisplegas he soñjoù a-zivout gwellaat buhez ar sklaved en trevadennoù evel ma oant e 1788 ; war an dro e krogas da sevel flemmskridoù politikel a-benn difenn gwirioù ar merc'hed ha sevel enep gwalldaolioù kaserien an Dispac'h gall.\nHiziv an deiz e chom evel ar vaouez kentañ a c'houlennas ma vije roet d'ar merc'hed an hevelep gwirioù ha re ar wazed.\n3 En enor da Olympe de Gouges\nEn un tiegezh bourc'hizien izel eus Montalban e voe ganet d'ar Meurzh 7 a viz Mae 1748, gant Anne-Olympe Mouisset, merc'h d'ur mezherer, hag he fried Pierre Gouze, kiger a vicher. Hervez ar vrud a rede e kêr e oa Marie Gouze merc'h he faeron Jean-Jacques Lefranc, markiz a Bompignan. En aner e klaskas Marie Gouze bezañ anavezet ez-ofisiel gant ar markiz, ar pezh a levezonas e labour evit difenn gwirioù ar vugale zireizhek.\nE 1765, d'an oad a 17 vloaz, e voe euredet da vab un tineller ; diwezhatoc'h e skrivas :\nEuredet e voen d'ur gwaz ha ne garen ket ha ne oa na pinvidik nag a renk uhel.\nAberzhet e voen hep na vije abeg pe abeg en devije gallet kompezañ an heug a oa ennon ouzh an den-se.\n– Olympe de Gouges, "Mémoire de Madame de Valmont contre la famille de Flaucourt"\nBloaz goude an eured e varvas he fried ; da neuze e krogas Marie Gouze gant he buhez dezhi. Er bloavezh 1770 ez eas da Bariz gant he mab Pierre, hag eno e kemeras an anv a Olympe de Gouges.\nE 1773 e krogas da zaremprediñ un uhelgargad eus ar Morlu anvet Jacques Biétrix de Rosières en he c'hasas gantañ da saloñsoù Pariz ma voe brudet dre he c'hened ha ma kejas ouzh arzourien, prederourien, skrivagnerien ha politikourien.\nUnnek vloaz war-lerc'h, e 1784, ha hi 36 vloaz, e skrivas hec'h oberenn gentañ : ur pezh-c'hoari anvet Zamore et Mirza a oa enep ar sklaverezh, a voe embannet e 1788 evel Zamore et Mirza, ou l'heureux naufrage hag a voe leurennet e 1789 gant an titl L'esclavage des nègres. Teir gwezh hepken e voe c'hoariet abalamour ma voe emgannoù etre dalc'hidi ar sklaverezh ha re he zorradur (dre ul lezenn bet embannet d'ar 4 a viz C'hwevrer 1776 ha sinet gant ar roue gall Louis XV e oa bet torret ar gwir da gaout sklaved e Bro-C'hall — e Bro-C'hall hepken, ket en trevadennoù). E 1792 e voe adembannet dindan an talbenn L'esclavage des noirs.\nE 1790 e skrivas ur pezh-c'hoari all diwar-benn ar sklaverezh c'hoazh, Le marché des noirs, a voe nac'het gant ar c'hoariva Comédie-Française. En hevelep bloavezh e voe torret lezenn Louis XV gant ar Breudoù gall.\nE 1791 ez emezelas e Kevredigezh Mignoned ar Wirionez (Société des Amis de la Vérité), a glaske tizhout ingalded ar gwirioù politikel ha lezennel etre gwazed ha merc'hed. Er Gevredigezh-se e reas un disklêriadenn a zo chomet brudet :\nGwir o deus ar merc'hed da bignat ar chafod ; dleet eo dezho ivez kaout gwir da bignat al leurenn a-benn komz.\nEn hevelep bloavezh e voe embannet ar Vonreizh nevez, d'an 3 a viz Gwengolo ; laouen-bras e oa bet Olympe de Gouges pa oa c'hoarvezet an Dispac'h gall, hogen dipitet-bras ivez e voe pa verzas ne oa ar "c'hevatalder" skrivet er Vonreizh nevez nemet evit ar wazed. Ha "Disklêriadur gwirioù ar Wazed" hepken e oa bet Disklêriadur gwirioù Mab-den hag ar C'heodedad ar 26 a viz Eost 1789 ?\nPajenn gentañ Déclaration des droits de la femme et de la citoyenne\nE 1791 c'hoazh ez embannas Olympe de Gouges he respont, e stumm ur skrid a anvas Déclaration des droits de la femme et de la citoyenne, heuliet gant Le contrat social, anvet war-lerc'h oberenn Jean-Jacques Rousseau, ma kinnigas ma vije an dimeziñ diazezet war an ingalded etre ar priedoù.\nKenderc'hel a reas da stourm enep kement anatadenn a gave direizh e-keñver gwirioù mab-den : sevel a reas enep dibennadur ar roue Louis XVI abalamour ma 'z enebe-hi ouzh kastiz ar marv hag ivez abalamour ma oa gwell dezhi ur roue gwan eget ur roue harluet oc'h itrikañ da derriñ an Dispac'h. A-feur ma teue an Dispac'h taeroc'h-taerañ e voe heñvel gant skridoù Olympe de Gouges.\nPoltred Olympe de Gouges e 1793, aozour dianav.\nD'an 10 a viz Meurzh 1793 e voe staliet Lez-varn an Dispac'h. D'ar 29 a viz Meurzh e voe kemennet kastiz ar marv evit kement den a ginnigje ur rezhiad politikel estreget ar Republik dirannus, hep na c'hallje ober galv d'al Lez-varn nevez.br /> D'an 2 a viz Even 1793 e voe harzet mignoned Olympe de Gouges, Girondiz anezho a stourme enep Jakobined Maximilien de Robespierre — d'ar 4 a viz Even e skrivas Olympe de Gouges : J'avais tout prévu, je sais que ma mort est inévitable.\nMarv Olympe de gouges.\nPelloc'h e tivizas ar gouarnamant aotren ar mouezhiadegoù-pobl, kement-se en abeg d'ar ronkadeg a oa o sevel er vro abalamour da unveliezh ar Jakobined. Tennañ splet eus al lezenn nevez a reas Olympe de Gouges evit embann Les trois urnes, ou le salut de la Patrie, par un Voyageur Aérien, ur skrid ma c'houlenne ma vije aozet ur vouezhiadeg-pobl a-benn dibab etre ur republik dirannus, unan gevredel hag un unpenniezh vonreizhel. D'ar Sadorn 20 a viz Gouere 1793, pa oa gant he mouller o pegañ skritell-vrudañ ar skrid war moger ti-kêr Pariz, e voe flatret d'an archerien ha harzet war an tach.\nTri miz-pad e chomas en toull-bac'h, hep alvokad rak nac'het e voe dezhi he gwir da gaout unan en abeg ma oa gouest d'em zifenn hec'h-unan, hervez he skridoù Ha hi bac'het e kavas an dro da embann Olympe de Gouges au tribunal révolutionnaire ma konte he frosez., hag Une patriote persécutée ma kondaone ar Spont bras.\nD'an 2 a viz Du e voe kondaonet, ha dibennet d'ar Sul 3 a viz Du 1793.\nKontet e voe diwezh buhez Olympe de Gouges gant ur Parizian dianav a zalc'he un deizlevr :\nDec'h, da seizh eur noz, e voe kaset un den dispar an disparañ anvet Olympe de Gouges a zouge an titl meurdezus a vaouez a lizhiri, tra ma oa Pariz a-bezh o vamiñ dirak he c'hened en ur c'houzout ne ouie ket he lizherennoù zoken... Sioul e tostaas d'ar chafod, seder he zremm, hag e redias kebened an dibennerez o devoa he c'haset betek al lec'h a jahin-se da anzav ne oa bet biskoazh gwelet hevelep kalonegezh ha kened... Ar vaouez-se... he devoa splujet en Dispac'h, korf hag ene. Met dre m'he devoa meizet buan pegen kriz e oa ar reizhiad bet dibabet gant ar Jakobined e tivizas mont war he c'hil. Klask a reas dre he skridoù divasklañ an drougoberien dre al labour lennegel he devoa moullet ha lakaet war wel. Biskoazh ne bardonjont dezhi, ha gant he fenn e paeas evit he dievezh\n– Meneget gant Sophie MOUSSET\nPignet he devoa Olympe de Gouges ar chafod en diwezh, goude bezañ bet war al leurenn bolitikel o tifenn gwirioù ar merc'hed.\nGant ur vaouez yaouank avat e oa bet disklêriet d'an archerien.\nMab Olympe de Gouges, ar Jeneral Pierre Aubry de Gouges, a yeas da C'huyana gant e wreg hag o femp bugel. Pa varvas e 1802 e klaskas e intañvez distreiñ da Vro-C'hall, met mervel a reas e-kerzh ar veaj war vor.\nAn div verc'h a zimezas e Gwadaloup : Marie Hyacinthe Geneviève de Gouges d'un ofiser saoz, ha Charlotte de Gouges d'ur politikour amerikan.\nEn enor da Olympe de Gouges[kemmañ | kemmañ ar vammenn]\nE 1989 e krouas an arzour sukorean Nam June Paik un oberenn anvet Olympe de Gouges in La fée électronique a zo war ziskouez e Mirdi an Arzoù Arnevez kêr Bariz.\nD'an 8 a viz Meurzh 2007 e voe roet an anv Place Olympe de Gouges d'ul leurgêr e Pariz. Meur a lec'h, evel skolioù pe straedoù, a zoug an anv-se e Bro-C'hall.\nEr bloavezh 2007 ivez e c'houlennas Ségolène Royal, da heul an istorourez Catherine Marand-Fouquet e 1989, ma vije relegoù Olympe de Gouges lakaet e Panthéon Pariz, hogen n'eus roud ebet anezho : hep mar int bet douaret en ur bez boutin, evel re kalz gouzañvidi da vare ar Spont. Ul lid hepken e vije seveniñ het S. Royal.\nDevet e voe skrid Le marché des noirs ; e 1808 e voe Olympe de Gouges lakaet gant an abad Grégoire war e listennad gwazed (sic) kalonek o devoa breutaet a-du gant kaoz an dud du.\nLabour a chome da ober war-lerc'h marv Olympe de Gouges eta.\n↑ Deiziadur peurbad\n↑ 2,0 2,1 2,2 ha2,3 PAUL Pauline, I Foresaw it all: The Amazing Life and Oeuvre of Olympe de Gouges, er gazetenn alaman Die Zeit d'an 2 a viz Even 1989 — Lenn ar pennad (en)\n↑ Olympe de Gouges, L'esclavage des nègres - Version inédite du 28 décembre 1789, suivie des Réflexions sur les hommes nègres, kinniget gant CHALAYE Sylvie & RAZGONNIKOFF Jacqueline, L'Harmattan, 2006 ISBN 978-2-296-01137-3 (fr)\n↑ VANPEE Janie, Performing justice: The Trials of Olympe de Gouges, Theatre Journal, Levrenn 51, niv. 1, Meurzh 1999, pp. 47-65 Lenn un arroudenn (en)\n↑ Procès d'Olympe de Gouges devant le tribunal révolutionnaire (fr)\n↑ MOUSSET Sophie, Olympe de Gouges et les droits de la femme, Pocket, 2007, ISBN 978-2-266-14628-9 (fr)\n↑ BLANC Olivier, Marie-Olympe de Gouges, une humaniste à la fin du XVIIIe siècle, R. Viénet, 2003 ISBN 978-2-84983-000-0 (fr)\nOlympe de Gouges : Déclaration des droits de la femme et de la citoyenne, Mille et une nuits, 2003 (ISBN 978-2-84205-746-6)\nOlympe de Gouges : Œuvres de La Citoyenne de Gouges, En Deux Volumes, Formant Le Recueil de Ses Ouvrages Dramatiques Et Politiques, Se Trouvent Chez Le Jay, Pere, Rue Neuve Des Petits-Champs, Et Chez Les Marchands de Nouveautes, 1748, Nabu Press, 2010 (ISBN 978-1-17258-291-4) — Moullet diwar c'houlenn\nCatel, Olivier : Olympe de Gouges, Casterman, Paris, 2012, (ISBN 978-2-20303-177-7)\nCutrufelli, Maria Rosa & Roptin, Caroline : J'ai vécu pour un rêve — Les derniers jours dOlympe de Gouges, Autrement, 1993 (ISBN 978-2-74671-078-8)\nDesrenards, Louise : Olympe de Gouges — La révolte d'une femme, E-dite, 2006, (ISBN 978-2-84608-190-0)\nFaucheux, Michel : Olympe de Gouges, Folio, 2018 (ISBN 978-2-07269-387-8)\nGlaime, Émilie : La barbe !, Le Tigre Éditions, 2010, (ISBN 978-2-35719-019-1)\nGrimm, Caroline : Moi, Olympe de Gouges (romant), Calmann-Lévy, 2009, (ISBN 978-2-70213-989-9)\nMonin-Rotureau, Évelyne : Olympe de Gouges, PEMF, 2002, (ISBN 978-2-84526-410-6)\nSolal, Elsa : Olympe de Gouges — Non à la discrimination des femmes, Actes Sud Junior, 2009, (ISBN 978-2-74278-368-7)\nCATEL Olivier, Olympe de Gouges (bannoù-treset), Casterman, 2012, 488 pajenn, ISBN : 978-2-203-03177-7.\nSkridoù Olympe de Gouges Wikisource (fr)\nOlympe de Gouges, une Quercynoise en route vers le Panthéon (fr)\nAdtapet diwar « https://br.wikipedia.org/w/index.php?title=Olympe_de_Gouges&oldid=1999601 »


An aviel hervez Sant Lukaz - Pennad 9 - Le Diocèse de Quimper et Léon\nAccueil - Les évangiles en breton - An Aviel hervez Sant Lukaz - Traduction Danielou - An aviel hervez Sant Lukaz – Pennad 9\nKas a ra an daouzeg da brezeg\n1 O veza bodet an daouzeg en-dro dezañ, e ro dezo galloud ha beli war an oll diaouled hag evid parea kleñvejou. 2 Kas a ra anezo da embann rouantelez Doue ha da ziboania an dud vahagnet.\n3 Lavared a ra dezo : « Na gemerit netra evid an hent, na baz, na bisah, na bara, nag arhant, hag arabad deoh kaoud diou zae pep hini. 4 Peleh bennag ma antreit en eun ti, chomit ennañ hag alese it pelloh. 5 Hag evid ar re n’ho tegemerint ket ? En eur vond e-mêz ar gêr-ze, hejit ar boultrenn diouz ho treid, en testeni a-eneb dezo. » 6 Mond a reont ha tremen dre ar hêriadennou, en eur embann ar helou mad ha parea e peb leh.\nHa bez’ eo heman Yann adsavet da veo ?\n7 Herodez, an tetrark, a glev ano euz ar pez a hoarvez. Chom a ra en entremar dirag ar pez a vez lavaret. 8 Evid lod : « Adsavet eo Yann a-douez ar re varo ». Evid lod all : « Deuet eo Eliaz ». Hag evid lod all : « Adsavet eo unan euz ar brofeted ». 9 Ha Herodez da lavared : « Yann a zo bet dibennet ganin. Piou eo hemañ a glevan seurt traou diwar e benn ? » Ha klask a ree e weled.\nDistro an ebestel\n10 Dond a ra an ebestel en-dro ha konta pep tra greet ganto. Hag eñ d’o hemer gantañ hagen em denna a reont en o fart o-unan, war-zu eur gêr anvet Betsaid. 11 Med anavezet eo an dra gand ar boblad-tud ha mond a reont d’e heul. Eñ o degemer hag a gomz dezo diwar-benn rouantelez Doue. Ha pareet eo gantañ ar re o-deus ezomm da veza diboaniet.\n12 Krogi a ra an devez da veza izel. An daouzeg a zeu da gaoud Jezuz en eur lavared dezañ : « Kas an dud kuit, ra ’z aint d’ar hêriadennou ha d’ar parkeier tro-dro, evid kaoud bod hag aoz, rag en eul leh digenvez emaom amañ ».\n13 Respont a ra dezo : « Roit-c’hwi dezo peadra da zebri ». Hag int da lavared : « N’eus ket ganeom muioh eged pemp baraenn ha daou besk. Nemed mond a rafem-ni da brena boued evid ar boblad-se a-bez ? » Rag bez’ e oa war-dro pemp mil gwaz.\n14 Lavared a ra neuze d’e ziskibien : « Lakit anezo da azeza, dre daoliadou a hanter-kant bennag ». 15 Evel-se e reont hag o lakont oll da azeza. 16 Kemer a ra-eñ ar pemp baraenn hag an daou besk, sevel e zaoulagad war-zu an neñv, o benniga, o lodenna, hag o roi d’an deskibien, evid beza ingalet e-touez an dud.17 Debri a reont oll, beteg o gwalh. Dastumet eo ar pez a jom war o lerh : daouzeg panerad.\nPèr a lavar : « Te ’zo ar Hrist »\n18 Hogen, pa oa Jezuz o pedi en eul leh digenvez, edo e ziskibien en-dro dezañ. Goulenn a ra diganto : « Piou on-me, emezañ, hervez lavar an dud ? » 19 Respont a reont, en eur lavared : « Yann-Vadezour ». Lod all : « Eliaz ». Lod all c’hoaz : « Eur profet, e-touez ar re gosa, hag a zo savet da veo ».\n20 Hag eñ da houlenn difanto : « Ha c’hwi ? Piou on-me, hervez ho lavar ? » Pèr a respont hag a lavar : « Krist Doue ! » 21 O gourdrouz a ra ha goulenn diganto chom heb lavared an dra-ze da zen ebed.\n22 Ha lavared a ra : « Mab an den a dle gouzañv kalz, beza distaolet gand ar gozidi, ar veleien-veur hag ar skriverien, beza lakeet d’ar maro hag adsevel d’an trede deiz ».\n« Kemer da groaz »\n23 Hag e lavare d’an oll dud : « Ma fell d’unan bennag dond war ma lerh, ra ’n em zinaho e-unan, ra zougo e groaz ha ra zeuio d’am heul. 24 Ya ’vad ! nep piou bennag a fell dezañ savetei e vuhez, he hollo. Med an hini a gollo e vuhez, en abeg din-me, hennez he zaveteio ». 25 Ya ’vad ! da betra e talvez d’eun den gounid ar bed a-bez, ma ya d’en em goll pe da veza daonet ? 26 Rag nep piou bennag e-no bet mez ganin ha gand ma homzou, e-no mab an den mez gantañ, pa zeuio en e hloar, e gloar an Tad hag en hini an êlez santel.\n27 E gwirionez, e lavaran deoh : bez’ ez eus lod euz ar re a zo amañ ha ne dañvint ket ar maro a-raog beza gwelet rouantelez Doue ».\n28 Hogen, war-dro eisteiz goude ar homzou-ze, e kemer Jezuz gantañ Pèr, Jakez ha Yann, hag e sav war ar menez evid pedi. 29 Hogen, e-pad m’ema o pedi, e teu e zremm da jeñch doare hag e zillad da veza gwenn-skeduz.\n30 Ha setu ma oa daou zen o komz gantañ : bez’ e oant Moizez hag Eliaz, 31 o para leun a hloar : komz a reent diwar-benn an disparti ma oa-eñ o vond d’ober e Jeruzalem. 3 Pèr hag ar re all gantañ a oa leun a hoant-kousked med chom a reont dihun ha gweled e hloar hag an daou zen o chom gantañ. 33 Hogen, pa ’z a kuit ar re-mañ, e lavar Pèr da Jezuz : « Mestr, brao eo deom beza amañ. Savom teir deltenn eta : unan evidout, unan evid Moizez, unan evid Eliaz », heb gouzoud petra a lavare. 34E-pad m’ema o komz evel-se, e teu eur goumoulenn d’o goloi. Aon a grog enno pa antreont er goumoulenn. 35 Eur vouez a zeu euz ar goumoulenn hag a lavar : « Hemañ eo ma mab, an hini bet dibabet ganin. Selaouit anezañ ! » 36 Pa zav ar vouez-se, en em gav Jezuz e-unan. Chom a reont sioul ha ne lavaront netra da zen ebed, en amzer-ze, euz ar pez o-deus gwelet.\n37 D’an deiz war-lerh, pa ziskennont euz ar menez, e teu d’o hichenn eun boblad-tud niveruz. 38 Ha setu, e-touez an dud, eun den o huchal : « Mestr, emezañ, da aspedi a ran, taol da zellou war ma mab, rag n’am-eus bugel ebed nemetañ. 39 Ha setu : eur spered a grog ennañ, hag adaol-trumm, en em lak da grial, da gaoud glizi ha da hlaourenni. Ha ne ’z a ket kuit dioutañ nemed gand kalz poan hag en eur lezel e gorv brevet. 40 Pedet em-eus da ziskibien d’e daoler er-mêz med n’int ket bet gouest d’henn ober ».\n41 Jezuz a respont : « O rummad difeiz ha kollet, emezañ, beteg pevare evin en ho kichenn, ouz ho kouzañv ? Degas da vab amañ ». 42 A-veh ma teu tost, m’eo taolet war an douar gand an diaoul ha hejet gand glizi. Jezuz a hourdrouz ar spered dihlan. Parea a ra ar bugel hag e roi d’e dad en-dro. 43 Skoet eo an oll dud gand braster Doue.\nEvel m’int oll souezet gand ar pez e-neus Jezuz greet, e lavar-eñ d’e ziskibien : 44 « Lakit-c’hwi ar homzou-mañ en ho tiouskouarn : ema mab an den da veza roet etre daouarn an dud ». 45 Ne gomprenont ket ar ger-ze : kuzet e oa dezo, evid na zeufent ket da gompren. Hag aon o-doa d’ober goulennou outañ diwar-benn ar ger-ze.\nPehini eo ar brasa\n46 Eun diviz a zav etrezo : pehini eo ar brasa en o zouez ? 47 Gouzoud a ra Jezuz peseurt soñjennou a zo en o halonou. Kemer a ra eur bugelig hag e lakaad en e gichenn. 48 Ha da lavared dezo : « An hini a zegemer ar bugelig-mañ em ano, me eo a zo degemeret gantañ. Hag an hini am degemer, a zegemer an hini on bet kaset gantañ. Hag an hini a zo ar bihanna en ho touez, hennez a zo braz.\nAn hini n’ema ket a-eneb deoh a zo a-du ganeoh\n49 Komz a ra Yann : « Mestr, emezañ, gwelet on-neus eun den o kas an diaouled er-mêz, en da ano. Ha miret on-eus outañ d’ober an dra-ze, peogwir ne zeue ket d’ho heul ganeom ». 50 Jezuz a lavar dezañ : « Arabad mired outañ, rag an neb n’ema ket a-eneb deoh, hennez a zo a-du ganeoh. »\nPignad da Jeruzalem\n51 Hogen, pa oa deiziou e zisparti o tostaad, e tro e zremm war-zu Jeruzalem. 52 Kas a ra kannaded dirazañ. Mond a reont hag antreal en eur gêriadenn a Zamaritaned, evid aoza pep tra evitañ. 53 Ar re-mañ ne zegemeront ket anezañ, dre ma oa troet e zremm war-zu Jeruzalem. 54 O weled kement-se, e lavare ziskibien Yakez ha Yann : « Aotrou, ne fell ket dit e lavarfem d’an tan diskenn euz an neñv d’o feurzevi ? » 55 Eñ a dro warzu-enno evid o gourdrouz. 56 Ha mond a reont d’eur gêriadenn all.\nEmbann ar rouantelez\n57 Mond a reont gand o hent. Unan a lavar dezañ : « Mond a rin war da lerh, forz peleh ez afes ». 58 Jezuz a respont dezañ : « Al lern o-deus o zoullou, laboused an neñv o neiziou. Med mab an den n’e-neus leh ebed evid diskuiza e benn. »\n59 Lavared a ra d’unan all : « Deus d’am heul ! » Hemañ a respont : « Aotrou, lez ahanon da vond da zouara ma zad, da genta ». 60 Lavared a ra dezañ : « Lez ar re varo da zouara o zud varo. Evidout-te, kerz da embann rouantelez Doue. »\n61 Unan all c’hoaz a lavar dezañ : « Mond a rin war da lerh, Aotrou, med lez ahanon da vond da gimiadi diouz tud ma zi, da genta. 62 Med Jezuz da respont dezañ : « An neb e-neus lakeet e zorn war an alar hag a zell a-dreñv goude-ze, n’eo ket mad evid rouantelez Doue. »


Pajenn:Perrot - Bue ar Zent.djvu/797 - Wikimammenn\nPajenn:Perrot - Bue ar Zent.djvu/797\nHirie e rêr ive gouel sant Emilion. Evitan da vezan Breizad, ar zant-man zo nebeut anavezet en Breiz, nemet en Logivi-Plougras, elec’h ma ’n eus eun iliz eus ar c’haeran ; en Koataskorn, ’n eus ive eur chapel.\nGanet en Gwened, en eur renk dister, e plijas da gomt ar vro-ze hag e oe kemeret gantan da vevel-bras. Tud gwarizius hen tamallas d’e vestr ; neuze e tilezas e garg hag e vro, hag ec’h eas da chom d’ar Saintonj, el lec’h a doug breman e hano hag a zo ken brudet dre e winiennou. Emilion a doullas ’barz ar roc’hel eun ermitaj hag a zo breman souezusan iliz a oufed da welet.\nEno e varvas goude bezan bet Tad eun niver a menec’h diredet da vevan dindanan.\nPedet eo en hon bro evit miret an eost diouz pep gwalen.\nAn Iliz hag ar Gouarnamant a dle en em glevet\nDoue, evel mestr an eneou, en deus savet an Iliz ; evel mestr ar c’horfou, en deus savet ar Gouarnamant. An Iliz hag ar Gouarnamant a dle eta en em glevet.\nDoue hen goulenn. C’hoant en deus ec’h afe an holl dud d’hen gwelet d’ar baradoz, hag ar Gouarnamant a renk en em glevet gant an Iliz evit ma c’hoarvezo ar pez a fell da Zoue.\nN’eus netra dereatoc’h eget an emgleo-ze. An Iliz hag ar Gouarnamant a zo evel an ene hag ar c’horf.\nAn ene a ro bue ha gened d’ar c’horf ; eus e du, ar c’horf a brest d’an ene ar skianchou en deus ezom evit anaout ar pez a dremen en diavez d’ezan, hag evit rei da anaout d’ar re-all ar pez a dremen en e ziabarz.\nAr c’horf hag an ene n’eo ket laket ane an eil war egile zo bet grêt ; teuzet int, kouls lavaret, an eil en egile, daoust ma talc’hont da vezan dishenvel, dre ar pez a gemeront ha dre ar pez a reont. An disparti etreze a vefe an dizurz, ar maro.\nEvelse e c’hoarve evit an Iliz hag ar Gouarnamant ; red eo d’eze en em glevet. An Iliz a dle lakat ar Gouarnamant da beur-ober anezi, evel ma tle ar Gouarnamant lakat an Iliz da beur-ober anezan. Anez ze, e vezo koll diouz an daou goste, muioc’h, koulskoude, diouz koste ar Gouarnamant eget diouz hini an Iliz, rak an Iliz, muian ma lufr, eo en amzer ar brezel.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/797&oldid=141106 »


Levr trede - Chap. III. - Wikimammenn\nLevr trede - Chap. III.\nVictor Guilmer, 1836 (p. 249-252)\n◄ En em resina da volontes Doue ebars er souffrançou. Eus ar batiantet. Doue a reserv avechou ar brassa souffrançou d’e fidella servicherien. ►\nPeguement ne souffras qet Mari pa glevas an tauliou morzol pere a anfonce an tachou e treid hac e daouarn ar mab qer-se ; pa velas sevel anezan er groas staguet var ar groas-se etre daou scelerat, insultet gant e adversourien joayus eus e varо, ha pere n’ho devoa da brezanti dezan nemet guin mesqet a vestl evit diminui e sec’het.\nEr fin, pa er guelas o renta var ar groas e huanad diveza ha pa voue test eus an taul lanç gant pehini eur soudard a zigoras e gostes evit en em assuri eus e varo !\nEr souffrançou cruel-se, Mari a zisques ar vrassa patiantet. Ne glêvchot qet an disterra clem o sortial eus he guinou.\nImita a rea var ar C’halvar, hor Salver e ty Gaïphas. Eno Jesus ne lavaras guer, rac inutil e vize bet dezan en em zifen.\nO patiantet admirabl eus ar mab hac eus ar varo ! O ene affliget ! chetu eno ho squër en hoc’h affliction, en ho poan.\nMar deo necesser parlant, parlantit, mæs gant douçder ha gant eur speret a beoc’h. Ma n’ho chelaouer qet, souffrit eb lavaret netra ha ne opposit nemet patiantet d’an injustiç.\nMæs pe seurt patiantet a dleit da gaout ? Eur batiantet christen, frouez eus eur speret a religion, ha non pas eur batiantet tout-a-fæt humen, evel ma zeo inspiret avechou gant ar finessa pe an temperamant.\nAn nep en em humili dindan dorn Doue, pere a ador e justiç pe e misericord en tauliou a recevont, ar re a ra eus a batiantet Jesus ha Mari ar squer eus ho-hini, ar re-se a souffr e guir gristenien, hac evel-se eo e tleit souffr.\nDouguen ho croasiou gant impatiantet, a so ho renta pounnerroc’h, a so ajouti eur pec’het d’ar boan.\nHent ar groas eo hent ar barados. An oll sænt a basse dreizan. An oll dud just var an douar a basse dre an hent-se : cals ho deus a dribulationou, abalamour Doue a brepar d’ho phatiantet eur gurunen gaër.\nAh ! malheur d’ar gristenien-se pere a laca da servichout d’ho c’holl ar pes a dlie beza evit ho silvidigues !\nHenvel, en dra-se, oc’h ar c’hriminel, al laër cleis pehini a varvas e costes hor Salver var ar C’halvar, o vlasphemi var e groas, ha pehini, eus ar C’halvar memes, a zisqennas en ifern…\nMa n’en em revoltomp qet, en hor poaniou, oc’h Doue, gouscoude e vurmuromp eus ar c’hroaziou a zigass deomp. Ha neuse e veritomp e lamfe Doue diganeomp, evit hor punissa, ar voyen-se a zilvidigues.\nAlies, da viana, ec’h importunomp Doue evit beza delivret eus hor c’hroasiou, ha ne ouzomp petra a c’houlennomp. Ar c’hroaziou-se a so evidomp eur sourcen abondant a veritou.\nE pelec’h e veljot mui a froues a santeles, excellantoc’h vertuziou, eguet e squeud ar groas ha var ar C’halvar ?\nAr batiantet a ra deomp destum mui a veritou e nebeut deveziou, eguet na zestumimp e meur a vloaves ; en eur vues consacret d’an exerciçou eus a un devotion pehini n’en deo controliet gant netra.\nPet guec’h e c’herru gant ar vanite hac ar garantes evidomp hon-unan, antren en actionou a zevotion, er gonfession, er gommunion ? Mæs, en eur vues leun a chragrin, a affliction, e zeus sulvui a verit, ma souffrer peb tra evit Doue, ha n’en em glasqer qet an-unan.\nNa zesiromp qet ive eur groas qentoc’h eguet eben. Na leveromp qet : Guelloc’h e ve ganen houma, pe hounnont ; me he supportfe gant muioc’h a batiantet.\nEne christen, pep croas-all eguet an hini a zouguit, ne ve qet an hini a gonven deoc’h. Doue a voar guëlloc’h eguedoc’h petra a so red deoc’h.\nMa vige deoc’hui choas ho croaziou, en em dromplfac’h e qever ar choas.\nAr c’hroaziou pere a ro Doue deomp da zouguen, a so musulet dioc’h on ezomou, d’hon ners, d’an dessinou en deus varnomp.\n↑ Ps. 33. 20.\nAdtapet diwar « https://br.wikisource.org/w/index.php?title=Levr_trede_-_Chap._III.&oldid=113375 »\nKemm diwezhañ d'an 2 Gen 2018 da 11:39\nKemmoù diwezhañ degaset d'ar bajenn-mañ d'an 2 Gen 2018, da 11:39.


Emgann Wagram - Wikipedia\nNapoleon e-kerzh Emgann Wagram\nEmgann Wagram a oa bet stourmet eus ar 5 betek ar 6 a viz Gouhere 1809 e-kerzh Brezelioù Napoleon. An trec'h a oa bet gant an Impalaer Napoleon, met koustus e voe evit al lu gall hag e harperien.\nAn arme aostrian a oa renet gant an arc'hdug Charlez, dug Teschen. Dre an disorc'h e oa bet freuzet ar pempvet Kevredad, an emglev etre Aostria hag ar Rouantelezh-Unanet a-enep Bro-C'hall.\nGant 80 000 den kollet (lazhet, gloazet pe steuziet) en holl, Emgann Wagram a oa bet unan gwadus. Implijet e oa bet 1 000 pezh kanol o devoa tennet 180 000 obuz war an dachenn-emgann kompez, ma oa un 300 000 bennak a soudarded. Sklaer eo e oa aet ar maout gant Napoleon, met ne oa ket deuet a-benn da implijout an trec'h-se evit an dazont. Ouzhpenn se, kolloù Aostria a oa tost heñvel ouzh re an an nerzhioù gall ha kevredet.\nAn trec'h brasañ a oa bet a-fet spered rak Aostria a oa bet tizhet don betek koll nerzh ha spi er stourm. Sinet e voe Emglev Schönbrunn a dennas ur c'hwec'hvedenn eus hollad annezidi an Impalaeriezh, gant lod tiriadoù. Mouget e voe Aostria gant ar c'holl douaroù-se en e holl harzoù betek Kampagn Alamagn 1813.\nAdtapet diwar « https://br.wikipedia.org/w/index.php?title=Emgann_Wagram&oldid=1896104 »\nKemmoù diwezhañ degaset d'ar bajenn-mañ d'an 24 C'hwe 2021, da 16:52.


Logo Lijst Pim Fortuyn\nLijst Pim Fortuyn (LPF, anv ofisiel : Politieke Vereniging "Lijst Pim Fortuyn") a oa ur strollad politikel izelvroat poblelour eus an tu-dehou savet gant Pim Fortuyn e 2002, ur pennadig a-raok ma varvfe.\n2 Disoc'hoù en dilennadegoù\n3 Divodañ ar strollad\n4.2 Liamm diavaez\nPim Fortuyn a soñje dezhañ bezañ e penn al listenn Leefbaar Nederland da-geñver dilennadegoù kannaded an Izelvroioù e 2002. Met rankout a reas kuitaat al listenn abalamour d'ar pezh a lavaras diwar-benn an divroidi hag an islam. Neuze e krouas LPF d'ar 14 a viz C'hwevrer, met drouklazhet e voe gant Volkert van der Graaf d'ar 6 a viz Mae, un nebeud deizioù a-raok an dilennadegoù.\nDisoc'hoù en dilennadegoù[kemmañ | kemmañ ar vammenn]\nGwall skoet e voe an dud en Izelvroioù gant muntr Pim Fortuyn, met ne voe ket daleet an dilennadegoù. LPF a dapas kaout 17% eus ar mouezhioù, ha 26 kannad en Eil Kambr. A-fet piuez e voe neuze eil strollad politikel ar vro. Goude-se ez eas tamm-ha-tamm da netra ar strollad : 5,7% (8 dileuriad en Tweede Kamer) a dapas kaout da-geñver dilennadegoù ar gannaded e 2003. Da-geñver dilennadegoù ar gannaded e 2006 e voe anvet Lijst Vijf Fortuyn hag e tapas kaout 0,2% eus ar mouezhioù, ha kannad ebet ken.\nDivodañ ar strollad[kemmañ | kemmañ ar vammenn]\nIzili LPF a votas evit divodañ o strollad e miz Eost 2007, dre ma ne raent ket berzh en dilennadegoù. E dibenn ar bloaz e voe divodet.\n↑ Atersadenn gant Frank Poorthuis ha Hans Wansink, De islam is een achterlijke cultuur (« An islam a zo ur sevenadur dispriz »), Volksrant, 9 a viz C'hwevrer\nAdtapet diwar « https://br.wikipedia.org/w/index.php?title=Lijst_Pim_Fortuyn&oldid=1976677 »


Penc'herieg — Wikipedia\n2 231 ann. (2015)\n47° 22′ 51″ Norzh\n2° 32′ 42″ Kornôg / 47.3808, -2.5450\nPenc'herieg zo ur gumun vreizhat e Liger-Atlantel, e gevred ar vro.\nKrouet e voe kumun Pennc'herieg e 1790 diwar ar barrez katolik. Lakaet e voe e Kanton Mesker hag e Bann Gwenrann. E 1800 e voe lakaet en Arondisamant Savenneg. Lakaet e voe e Kanton Gwenrann e 1801 pa voe dilamet Kanton Mesker .\n48 gwaz eus kumun Bourc'hnevez a gollas o buhez abalamour d'ar brezel, d.l.e. 3,33 % eus o foblañs e 1911 .\nD'an 29 a viz Even 1942 e kouezhas ur c'harr-nij (Stirling I marilhet W7539 ha kodet MG-K) eus aerlu ar Rouantelezh-Unanet (Royal Air Force) er mor nepell eus Penc'herieg; pevar nijour a varvas, tri anezhe a voe douaret e bered ar Baol, an hini all e Pennestin; an tri nijour all a voe tapet gant an Alamaned;\nD'an 23 a viz Du 1942 e kouezhas ur c'harr-nij B-17 eus aerlu SUA (United States Army Air Forces) e Penc'herieg; eizh nijour a voe lazhet, tapet e voe an daou all eus e baread gant an Alamaned.\nBeg ar C'hastellig\nPeulvan, e liorzh ar maerdi,\nIliz katolik Sant Pêr, 1766.\nHenri Quilgars, (Gwenrann 1877 – Penc'herieg 1937), arkeologour hag istorour, bet Maer Penc'herieg er bloavezhioù 1930.\nBet o vakañsiñ e Penc'herieg: ar skrivagnerien Émile Zola, Alphonse Daudet ha Gustave Flaubert, an aktour gall Jean-Paul Belmondo.\nAdtapet diwar « https://br.wikipedia.org/w/index.php?title=Penc%27herieg&oldid=1771083 »\nKemmoù diwezhañ degaset d'ar bajenn-mañ d'an 26 Gwe 2017, da 09:43.


Pardon Ploërmel - Wikimammenn\nA. Lefournier ha Ian Salaun, 1889 (p. 305-315)\n◄ An Inkin benniget Pardon Ploërmel Ian Bart ►\nYvon-an-Traon, eun tiek koz a du Guened, a ioa var dachen Ploermel deiz ar pardon goude ar gousperou, o kemeret an hent da vont d’ar gær. Eur vanden labourerien douar a ioa endro dezhan. Eur banne chist a ioa bet, mes ep ober droug, rag an tiek coz a ioa striz an urs gantha var ar poent-ze, ha ne voa ket brao d’an hini en divije sunet re var ar picher tostat outhan. Unan euz ar vanden a voa oc’h he heul, den iaouanga bemp pe c’huec’h vloas varnugent, en em lakeas da ober goulennou outhan.\n— Asa, tad coz, lavarit deomp eta petra zonjit euz ar brud a zo hirio etouez an dud ez eomp var araog, ez a bemdez pep tra var vell ?\n— Var araok ! var vell ! ia da ; ne velan ket e teufe don da veza cals iac’hoc’h na lartoc’h gant ar pez a dremen hirio.\n— Lavaret a rer gouscoude pa vezimp bet eur pennad o vont evelse var araog, an traou a ielo goudeze anezho ho unan.\n— Dont a ra ar c’hoez var va zal oc’h da glevet. Mont var araok ? petra eo an dra-ze ? ha te ac’h eus guelet biscoaz al loen-ze ?\n— N’em eus ket. Bez’ ez eus tud gouscoude hag a dle beza he velet, p’eo guir ne gomzont nemet anezhan.\n— Mont var araog a zo henvel oc’h ar pikol aer vor-ze a gomz an oll anezhi ha ne deo bet guelet morse gant den. Gouscoude me ell lavaret em euz he velet.\n— An dra-ze marteze, tad coz eo ar pez a c’halvont mont var araok ?\n— Mont var araog ! ia, ia, potred ; mar deomp pell var araog evelse me ne ouzon ket peleac’h e vezo red mont da glask eur plac’h fur, eur servicher ha ne laerfe ket he vestr, eur micherour ha ne ve ket mezo bep sul, ha bep lun var ar marc’had.\n— Guir eo, evelse ema bed ; hogen dre ma’z aimp var araok, kementse oll a vezo pareet.\n— Daoust hag o vont var araog e virot oc’h Ian al lonker da chom da gousket dindan an duellen evel eur moroc’h chomet e dilerc’h ar mor var an treas ?\n— Oh, ne raimp ket, me voar vad.\n— Daoust hag o lenn scridou contamet e teui iec’het dezho, e crogint startoc’h el labour, hag e vezo clevet comzou muioc’h a zoare o tont euz ho ginou ?\n— Douetus braz eo ne vellaint ket gant an dra-ze.\n— Daoust hag o vont var araog e lamot digant ar merc’hed an ioul o deus d’en em ficha caer, d’en em ziskuez, da vont da racanellat ama hag ahont ?\n— Oh ! ar c’hlenvet-ze ne vezo ket pareet c’hoas.\n— Peleac’h ez eot-tu neuze da glask louzou evit scuba an traou fall euz ar bed, evit parea an dud a veler bemdez, evel a lavar egile, o coeza euz an derzien dom e drouk-sant ?\n— Marteze tad Yvon, e rafe vad ho c’hrouga ?\n— Ho c’hrouga ? ma ve crouget kement den dizuch a zo hirio var an douar, ne ve ket cavet a gerdin avoalc’h, ne ve ket a vrini avoalc’h evit dibri ho c’hik !\n— Red e ve ho lacat er prizon.\n— Ro peoc’h ! Neuze ec’h elfes sevel moger en dro d’ar bed oll, lacat an oll dindan ar vorail pe dindan an alc’hoez ; mes neuze pa es pezo destumet an oll er prizon, peleac’h e cavi archerien d’ho dioual ?\n— Asa, tad coz, petra fell deoc’h da ober-ta ?\n— Clevit, potred, ha selaouit mad : ne gaf ket din ec’h alfet parea eun den clanv nemet e diou c’his ; da genta o creski he glenvet, evit he gas d’ar bed all d’ober he glemmou....\n— Ah ! tad Yvon, evit ar c’his-ze avad ne ket fall ! E guirionez an den, eur vech maro, ne ket clanv mui. Kementse a zigas da zonch din euz ar pez a lavare ar medesin en dez all da Baol ama. Ar medesin a ioa bet o velet hon amezek Glauda, ha Paol o veza digouezet gantha en hent pa edo o vont kuit, a c’houlennaz outhan :\n— Ahanta, ha Glauda, penauz a ra ? Eat eo he derzien kuit ?\n— Ia, eat he derzien kuit.\n— Neuze-ta ema pare adarre hon amezek ?\n— Salocras, maro eo.\n— Maro ! ha c’hui o lavaret eo eat he derzien kuit ?\n— Ia sur, mes Glauda zo eat kuit ive troad ha troad gant he derzien. Hag ar re all ive, ep mar, ma vent caset d’ar bed all, a iafe ho c’hlenvet d’ho heul.\n— Ma na blich ket ar c’his-ze deoc’h, me anavez eun all. N’eus nemet clask eur medesin hag a anavesse ar c’hlenvet hag al louzou mad outha, hag a vouese ive pegement da rei euz al louzou-ze da bephini evit he barea.\n— En dro-ma emaoc’h ganthi avad, tad Yvon ; hennez e tle beza ar c’his vad pe ne deus nicun. Mes peleac’h caout ar medesin hag al louzou-ze ?\n— El leac’h ma her c’havas guechall hon tadou coz d’ar mare ma voant c’hoas gouez, ma lazent ho bugale evel pennou ier e kichen ar mein-hir, ma en em zebrent an eil egile e creiz al lanneier.\n— Guelloc’h ez ajet c’hoas var araok ma teskchet d’ar pinvidik rei d’ar paour. Pa vezo eat an oll da vro an aour da glask milionou, ha miret a raint oc’h eur paour dall epken da glask he vara, hag oc’h eur c’hlasker da vervel gant an naoun ? Pa grog ar sec’het aour en dud ne zonjont nemeur e dienez ar re izomek. Ha gouscoude e ve guelloc’h deski dezho rei evit deski dezho aloubi.\n— Evit rei gouscoude, tad coz, eo red caout !\n— Ia, mes an Aviel hirio eo derc’hel ha sacha ; eur pec’het marvel eo rei, hag Aviel Jesus eo hennez ? Credit an dra-ze hag efit dour....\nClask lacat an dud da veza guelloc’h o teski caret muioc’h an arc’hant a zo clask digas guenn bizach eur glaouaer o frota ludu glaou outhi, ha neuze, sonjal digas an oll pinvidik ? Kementse a zigouezo da sizun ar pevar iaou. Ha pa deufent zoken pinvidicoc’h, biscoas n’em eus guelet va marc’h o vont buanoc’h pa veze laket eur zac’hat muioc’h dezhan var he gein.\nAn nep ne vel ket an dra-ze sclear hag anat, a eller lavaret zo map bihan da rouanez ar gozet.\n— N’eus fors, Tad Yvon, a bouez mont var araok gouscoude ec’h en em gavimp eun tu bennak.\n— Ia, eun tu bennag e tigouezimp sur. Nep a ia gant hent Brest a zigouezo e Brest, credabl, ha nep a ia gant hent Naonet a zigouezo e Naonet ive douetus, nemet terri a rafe he zivesker en hent. An hini avad a fell dezhan mont da Naonet hag a gemer hent Brest, en devezo chans ma tigoez eleac’h ma fell dezhan mont.\nCaout a ra deoc’h-hu e vezo great tud a zoare, tud a benn, tud fur gant ar vugale-ze a zaver hirio, o teski dezho lavaret geier, eilgeriat oc’h tad ha mam, ober dezho evel a rea en dez all map an amezek Berder, eur mec’hiek eis pe nao bloas ? He vam a c’hourc’hemenne eun dra bennak dezhan, hag al lampon bihan a droaz he gein dezhi hag en em lakeas da skei… c’hui voar peleac’h, en eur lavaret… c’hui voar petra. Setu eno, nebaon, danvez mad !\n— Neuze e colfent ar pez o deuz. C’hoant avoalc’h o deuz, ep kementse, da vale var roudou ar voazed. Guelet a rer hiniennou brageier gantho, tokou goazed var ho fenn, eur gorzen en ho dorn hag eur segalen en ho ginou. Ar re-ze, ep mar, ne c’houlenfent ket guell eget beza carget da ren ar bed.\n— Ha petra livirit euz ar picol braz-ze a zougont hag a zo dindanhi, evit rei tro dezhi, eur pez malikin pe eur c’hloc’h kement ha cloc’h bras Braspars, hag a c’halver, a gredan, crinolin ?\n— Crina-lin ? Criza-lin ? Lin criz avoalc’h eo sur ; rak meur a hini euz ar re a zoug ar panerou bras-ze o deuz a veach eun hivis lien stoup da lacat dindan-ho. A drugare Doue ar c’his divalo-ze ne ket deut c’hoas var ar meaz, hag ar merc’hed a stak d’al labour n’her c’hemerint ket buan. Mar gell avad eur strinkel pemzek pe c’houezek vloas caout fret da vont e kær, ha pa ve da blac’h crot pe da blac’h ar ier e ve, abarz eur mis goude e vezo guelet ive kelc’het evel eur varriken, tolet ganthi dreist ar c’hillou-ze eur stlabez braoeri bennak da c’holo he zruillou.\n— Ar merc’hed divar ar meaz a gavit fur-ta, tad Yvon ?\n— Furoc’h e vijent da viana ma na lakajent morse ho zreid e tavarn ebet ; ma o divije skiant avoalc’h evit chom ep mont da heul goazed, potred daou bennok, d’an tiez-ze eleac’h ne zescont ket a dra zur beza furoc’h. Ah ! me garje o pije clevet Lan an Dall, eur mignon am euz du-ze e bro Leon, o coms divar benn ar merc’hed distrantel-ze, o tistaga var gein ar strinkellet, ar pennou scanv-ze a zarempred an tavarniou, hag a ia ac’hano roget ho c’hoef pa n’o deus ket he gollet, hag a veler avechou eur votez gantho euz a bep parrez ; rag eno e vez collet, troclet meur a dra.\nHirio evit guir, ez eus muioc’h a zescadurez, a leverer, hag etouez ar voazed hag etouez ar merc’hed. Ne lavaran ket nan ; hogen neuze ive e tlie ha goazed ha merc’hed anaout guelloc’h ar mad hag hen ober. Rak mar deo evit ober muioc’h a zroug eo ez eont var araok, mar deo evit beza goassoc’h eo o deus muioc’h a sclerijen, me lavar deoc’h e vije bet guelloc’h dezho e vije bet guelet ho diouscouarn oc’h asten, hag e vijent deut da veza henvel oc’h eul loenik koant am eus me du-ma, n’eus drougiez ebet enha, nemet pa ve c’hoant avechou d’he gas var araog, ec’h hij he benn hag e caf guelloc’h dont adren. Ha setu avoalc’h evit hirio var gementse ; ema ar c’huilet o voudal ha mall eo deomp mont pephini d’he gær, pe bremaig e vezimp laket e reng ar re ma emaomp o comz en ho enep.\nAdtapet diwar « https://br.wikisource.org/w/index.php?title=Pardon_Ploërmel&oldid=162497 »\nKemmoù diwezhañ degaset d'ar bajenn-mañ d'an 18 Mae 2020, da 09:44.


Pajenn:Le Gonidec - Bibl Santel pe Levr ar Skritur Sakr, eil levr.djvu/502 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/502\na vennô béza gréad gan̄t-han̄ eunn dra hétuz da Zoué.\n3. Kémen̄t-sé a rain̄d d’é-hoc’h, ô véza na anavézon̄t na va Zâd, na mé.\n4. Hogen kémen̄t-sé em eûz lavared d’é-hoc’h, évit pa vézô deûet ann heur, ma teûi koun d’é-hoc’h eûz ar péz em eûz lavared d’é-hoc’h.\n5. N’am eûz két lavaret kémen̄t-sé d’é-hoc’h adaleg ar penn-ken̄ta, ô véza ma oann gan-e-hoc’h. Hôgen bréma éz ann étrezég ann hini en deûz va c’haset ; ha nikun ac’hanoc’h na c’houlenn digan-én̄ : Péléac’h éz éz ?\n6. Hôgen ô véza ma em eûz lavaret kémen̄t-sé d’é-hoc’h, eo leûn hô kaloun a c’hlac’har.\n7. Koulskoudé ar wirionez a lavarann d’é-hoc’h : mâd eo d’é-hoc’h éz ajenn-kuît; rak ma na’z ann két kuît, ann Dic’hlac’harer na zeûi kéd d’ho kavout : hôgen ma’z ann kuît, é kasinn anézhan̄ d’é-hoc’h.\n8. Ha pa vezô deûet, é kendrec’hô ar béd war béc’hed, war wîr ha war varn.\n9. War béc’hed, ô véza n’hô deûz két krédet enn-oun.\nlO. War wîr, ô véza ma’z ann étrézé va Zâd, ha n’am gwélot mui.\n11. War varn, ô véza ma eo dijâ barnet prin̄s ar béd-man̄.\n12. Kalz em eûz c’hoaz da lavaroud d’é-hoc’h ; hôgen na hellit kéd hô dougen bréma.\n13. Pa vézô deûet ar Spéred a wirionez-zé, é teskô d’é-hoc’h ar wirionez holl : râk na gomzô két anézhan̄ hé-unan̄, hôgen kémen̄d en deûz klevet a lavarô, hag é tiouganô d’é-hoc’h ar péz a dlé c’hoarvézout.\n14. Va meûli a rai, ô véza ma kémérô eûz ar péz a zô d’in, hag hen diskleriô d’é-hoc’h.\n15. Kémen̄d en deûz va Zâd a zô d’in : dré-zé eo em eûz lavaret : O véza ma kémerô euz ar péz a zô d’in, hag hen disklériô d’é-hoc’h.\n16. Eunn nébeût, ha n’am gwélot mui : ha c’hoaz eunn nébeût, hag em gwelot : râk mond a rann étrézé va Zâd.\n17. Hôgen lôd eûz hé ziskibled a lavaraz ann eil d’égile : Pétrâ eo ann dra-zé a lavar d’é-omp : Eunn nébeût, ha n’am gwélot mui, ha c’hoaz eunn nébeût, hag em gwélot : râk mond a rann étrézé va Zâd ?\n18. Lavaroud a réan̄d éta : Pétrâ eo ann dra-zé a lavar : Eunn nébeût ? Na ouzomp két pétrâ a fell d’ézhan̄ da lavarout.\n19. Hôgen Jézuz a wézaz pénaoz é fellé d’ézhô ôber eur goulenn out-han̄, hag é lavaraz d’ézhô : C’houi a c’houlenn étré-z-hoc’h pérâg em eûz lavaret : Eunn nébeût, ha n’am gwélot mui, ha c’hoaz eunn nébeût, hag em gwélot.\n20. É-gwirionez, é-gwirionez hel lavarann d'é-hoc’h, pénaoz é wélot hag é lén̄vot, hag ar béd a laouénai : tristaad a réot, hôgen hô tristidigez a vézô trôed é laouénidigez.\n21. Eur vaouez pa c’hân, a zô trist, ô véza ma eo deûed hé heûr ; hôgen goudé ma é deûz graet eur mab, n’é deûz mui a goun eûz hé en̄krez, gan̄d al lévénez da véza lékéad eunn dén er béd.\n22. Ével-sé c’houi a zô trist bréma : hôgen hô kwéloud a rinn c’hoaz, ha dén na lamô hô lévénez digan-é-hoc’h.\n23. Enn deiz-zé na c’houlennot mui nétrâ digan-én̄. É-gwirionez, é-gwirionez hel lavarann d’é-hoc’h, mar goulennit eunn dra-bennâg digan̄t va Zâd em hanô, her rôi d’é-hoc’h.\n24. Bété vréma n’hoc’h eûz goulennet nétrâ em hanô. Goulennit, hag é vézô rôed d’é-hoc’h, hag hô lévénez a vézô leûn.\n25. É parabolennou em eûz lavaret kémen̄t-sé d’é-hoc’h. Don̄d a ra ann heur é péhini na gomzinn mui d’é-hoc’h é parabolennou : hôgeo komza a rinn d’é-hoc’h skléar diwar-benn va Zâd.\n26. Enn deiz-zé é c’houlennot em hanô ; ha na lavarann kéd d’é-hoc’h é pédinn va Zâd évid-hoc’h.\n27. Râk va Zâd hé-unan a gâr ac’hanoc’h, ô véza ma hoc’h eûz va c’haret, ha ma hoc’h eûz krédet pénaoz ounn deûed euz a Zoué.\n28. Eûz va Zâd ounn deûed, hag ounn deûed er béd ; bréma, é kuitaann ar béd, hag éz ann étrézé va Zâd.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/502&oldid=155090 »\nKemmoù diwezhañ degaset d'ar bajenn-mañ d'an 21 Du 2019, da 15:53.


Aet eo kuit al liorzhour meur, ar c'hazetenner mennet gant stourmoù ar vro\nPublié le 10/02/21 17:31 -- mis à jour le 10/02/21 17:31\nJean-Charles Perazzi au festival Taol Kurun 2013\nUr c'hazetenner a feson oa Jean-Charles Perazzi, tost ouzh an dud, fentus ha sirius, prest da zifenn holl stourmoù Breizh : Plogo, Diwan, ar repuidi, al labour war ar maez, an diorren padus, un doare da gazetenniñ dieub hag emren.\nWar e leve e kendalc'he Jean Charles da lenn ar gazetenn ha d'ober goap ouzh ar re a chome war c'horre pa veze anv eus stourmoù ar vro. Lavaret en doa zoken e kafe filo Taol Kurun d'ar gazetennerien oa deuet evit selaou "n'ho peus ket ar santimant e vez berraet ha cheñchet ho pennadoù kar an eveshaerez a zo ' barzh ho empenn".\nDeus bro Dreger oa mamm Jean Charles, met deus Amerika Latina oa e dad. N'eo ket chomet pell er vro, hag e vamm da labourat noz ha deiz evit e bugale. Desket en doa da liorzhañ abred, hag e tiig Ploveilh e veze graet profoù etre liorzherien, kit da selaou an abadennouigoù a oa bet graet gantañ d'ar mare-se, ur gwir blijadur. Gant ma vo dous an douar ha baradoz ar sonerien hag an dud just, an dud reizh, eveldout !\nKentelioù liorzhañ en linenn :\n"Ar voger a zo dirazomp, c'hwec'h miz hon eus evit terriñ anezhi" eme Alfonsi e GBB par Kerne Multimédia le 03/07/2021


Khanat Krimea - Wikipedia\nKhanat Krimea (e tatareg Krimea Qırım Hanlığı, e ruseg Крымское ханство, e turkeg Kırım Hanlığı) a oa un dierniezh tatar a renas war Krimea etre 1441 ha 1783.\nKhanat Krimea war-dro 1600\nA-douez ar pevar c'hanat lakaet e plas gant ar Meuriad Aour eo an hini a badas an hirañ. Stag e voe ouzh an impalaeriezh otoman eus 1475 betek sinadur feur-emglev Küçük Kaynarca e 1774.\n1.1 Bloavezhioù kentañ\n1.2 Oadvezh aour\n2 Darempredoù diavaez hag armerzh\nMeuriadoù tatar a'n em stalias e Krimea en XIIIvet ha XIVvet kantved. Goude diskar ar Meuriad Aour e savas freuz e-touez ar re a glaske ren war ar rannvro hag an trec'h a yeas gant Hacı Giray, diskennad Toka Temür (trizekvet mab Cuci ha mab-bihan Cengiz Han), ha ganet e Lituania e penn kentañ ar XVvet kantved. E 1441 e kognas moneiz en e anv ha diwar-se e vez lakaet ar bloavezh-se evel bloavezh krouidigezh ar c'hanat.\nGoude marv Hacı Giray e savas tabut etre e vibien Mengli Giray ha Nur Devlet. Diskoulmet e voe ar gudenn e 1475 pa voe aloubet ar vro gant an Otomaned ha lakaet Mengli Giray war an tron ganto.\nE 1484 e kemeras perzh an arme krimeat evit ar wech kentañ en ur brezel otoman kaset gant Bayezid II.\nE 1502 e voe arsailhet kêr Saray gant Mengli ha darc'haouet evel-se an taol diwezhañ ouzh khanat ar Meuriad Aour. Goude-se e kemeras ar galloud war khanatoù Kazan hag Astrahan. Gant ar c'hresk-se teuas ar c'hanat da vezañ ur stad a-bouez er rannvro ha kevezerezh a savas etrezo ha priñselezh Moskov. E 1521 e lakaas Mehmet Giray ar seziz war Moskov ha trec'het ar Rused. Adalek an deiz-se ha betek mare Pêr Iañ e voe paeet tailhoù gant ar Rused d'an Datared.\nDevlet Iañ Giray a bignas war an tron e 1551. Sirkasianed, Nogayed pe Kiptchaked a yae d'ober e arme. E 1571 e voe trec'h war ar Rused adarre ha lakaet Moskov en arigrap. Raktres Devlet Giray a oa aloubiñ Rusia a-bezh met ne badas ket pell e huñvre pa voe faezhet ar bloaz war-lerc'h gant ar Rused en emgann Molodi, 60 km e su Moskov.\nJeu a savas etre hêred Devlet Giray goude e varv e 1577. An trec'h a yeas gant Gazi II Giray, lesanvet Bora, e 1588. Hemañ a reas berzh e-kerzh ar brezelioù etre an impalaeriezh otoman hag Aostria a-raok mervel gant ar vosenn e 1607.\nE fin ar XVIIvet kantved e oa khanat Krimea en ur blegenn diaes. Diouzh un tu e oa kreñvaet kalz Rusia (deuet da vezañ un dsariezh) met ivez rouantelezh Pologn.\nArme Krimea, renet gant Murat Giray, a yeas da harpañ an Otomaned en eil seziz Vienna (1683). Goude drouziwezh an emgann e voe lamet e garg digant Murat Giray ha lakaet Hacı II Giray e penn ar c'hanat. Ne chomas ket pell war an tron hag e 1684 e teuas Selim Iañ Giray e penn ar c'hanat evit an eil gwech.\nUn taol fall e voe da ghanat Krimea drouziwezh an Otomaned en o brezelioù ouzh Rusia ha sinadur feur-emglev Karlofça e 1699. Hervez an emglev-se e oa difennet ouzh an Datared kas ergerzhadennoù brezel en tiriadoù rus ha poloniat ha mont a reas war zigresk an niver a sklaved gwerzhet war marc'hadoù Krimea kement ha ken bihan ma voe ret serriñ ar marc'hadoù-se e 1735.\nE 1736 ec'h eas ar Rused betek Bahçesaray ha lakaet ar rannvro en arigrap. E-kerzh brezel 1768-1774 etre an Otomaned ha Rusia e voe aloubet ledenez Krimea gant ar Rused (1771). D'an 21 a viz Gwengolo 1774 e voe sinet feur-emglev Küçük Kaynarca ha tennet Krimea diouzh tiriad an Otomaned ha ne chome levezon ganto nemet a-fed relijion.\nE 1777 e pignas Şâhin Giray, anavezet evit e vignoniezh ouzh ar Rused, war an tron, daoust da enebiezh Bahadır II Giray, a-du gant an Otomaned.\nE 1779 e voe sinet feur-emglev Aynalıkavak a zisklêrie dieubidigezh Krimea hag a redie soudarded Rusia da skarzhañ diouzh al ledenez. Daoust d'o sinadur ne voe ket sentet ouzh ar c'hemennoù-se gant Rusia hag e 1783 e voe aloubet en-dro Krimea gant armeoù Katelin II. Sevel a reas ar bobl ha lakaet Bahadır Giray war an tron. Şâhin Giray a zistroas gant sikour arme Rusia met, pa ne voe ket roet e c'hoant dezhañ gant ar Rused e klaskas repu en Istanbul. Lazhet e voe war enez Rodos.\nE 1792 e voe staget da vat Krimea ouzh Rusia gant sinadur feur-emglev Yaş.\nDarempredoù diavaez hag armerzhAozañ\nHansaray, palez ar c'han e Bahçesaray\nKêrbenn gentañ khanat Krimea a voe Salacık. E 1532 e tivizas Sahib Iañ Giray lakaat anezhi e Bahçesaray.\nDaoust ma oa khanat Krimea stag ouzh an impalaeriezh otoman e oa evel ur stad dieub : gallout a rae kognañ moneiz pe sinañ emglevioù gant stadoù all. Ne veze ket paeet tailhoù ganto d'an Durked ; er c'hontrol e veze kaset profoù d'an Datared gant ar sultan otoman e degouezhioù liesseurt : goproù bloaziek d'ar c'han, d'e galgay ha d'e familh, profoù d'ar c'han ha d'ar c'halgay nevez anvet, skodennoù evit lakaat an arme tatar da gemer perzh er brezelioù otoman...\nStag e oa armerzh khanat Krimea ouzh ar c'henwerzh war vor hag ar brezelioù kaset. Kalz a soudarded a veze kaset gant ar c'hanat da sikour an arme otoman en e vrezelioù en Europa hag ar gounid degaset gant an trec'hioù a yae d'ober ul lodenn vat eus ekonomiezh ar vro. Dre-se ec'h eas armerzh Krimea da fall da heul diskar an Otomaned.\nAr sklavelezh a zegase gounid ivez d'ar c'hanat. Dont a rae ar sklaved eus Ukraina, Kaokaz, Sirkasia, Rusia ha Pologn dreist-holl. Hürrem Sultan, pried Süleyman ar Meurdezus, a zeue eus ar marc'hadoù sklaved krimeat.\nLes rapports entre l'Empire ottoman et la Crimée gant Alan W. Fischer e Cahiers du monde russe et soviétique, niverenn 13-3, 1972\nAdtapet diwar « https://br.wikipedia.org/w/index.php?title=Khanat_Krimea&oldid=1638942 »\nKemm diwezhañ d'an 16 Ebr 2015 da 15:02\nKemmoù diwezhañ degaset d'ar bajenn-mañ d'an 16 Ebr 2015, da 15:02.


Trede quevren - Ar pempet Chabistr - Wikimammenn\nTrede quevren - Ar pempet Chabistr\nYouen-Yan-Lois Derrien, 1779-1792 (?) (p. 175-183)\n◄ Ar pevare Chab. Var an humilite exterieur Ar pempet Chab. Evit an humilite interieur Ar c’huec’hvet Chab. Penaus an humilite a ra deomp caret hon abjection hac hon dismeganç propr, da lavaret eo caret beza humiliet ha dispriget ►\nEvit an humilite interieur.\nHOguen desir hoc’h eus, Philotee, ho cunduen larcoc’h en humilite, rac evit ober ec’his am eus lavaret diaraoc an drase a so quent furnez eguet humilite ; bremâ’ta e tremenàn larcoc’h. Cals ne fell quet dezo na ne gredont quet sonjal er graçou particulier en deveus great Doue dezo gant aon na guemerrent vane c’hloar ha complæsanç ; hoguen certenamant en em drompla a reont en drase : rac evel a lavar an Doctor ange-lic pa zeo ar guir moyen da erruout e carantez Doue, eo consideri ar pez en deveus great evidomp, sulvui ma considerimp ha ma c’hanavezzimp e vad oberou, sulvui er c’harrimp ; hac evel ma vezomp touchet mui dre ar graçou particulier eguet dre ar graçou commun, e tleomp ivez o c’honsideri attantivoc’h a-se. Certenamant ne deus netra a guement a ell quement hon humilia dirac an drugarez a Zoue evel ma zeo an niver bras eus e c’hraçou hac eus e zonezonou, na netra a guement a ell quement hon humilia dirac e Justiç evel ma zeo an niver bras eus hor pechejou hac hon ingrateriou. Consideromp petra en deveus great evidomp, ha petra hon eus great en e enep ; hac evel ma consideromp hor pec’hejou particulier, consideromp ivez e c’hraçou particulier. Ne rencomp quet caout aon na zeue an anaoudeguez eus ar pez en deveus great evidomp da rei deomp vane  c’hloar, nemet e vezzimp attantif ouz ar virionez-mâ, penaus ar pez a so a vad enomp, ne de quet digueneomp eo. Ar mulet ha ne vezont-ii quet ato lonet pouer ha flerius, evito da veza samet eus a draou precius hac a c’huez mad ? Petra hon eus-ny a vad n’hon eus-èn recevet, ha mar hon eus-èn recevet, perac e fell deomp-ni en em orgouilli a guemense ? er c’hontrol pa gonsideromp ervat ar graçou hon eus recevet, e teu an drase d’hon renta humbl ; rac ar gonsideration-se hon rent anaoudec en ahdret Doue ; mæs e quen cas ma teue un dra bennâc a vanite d’hon illigat, ar remed assur ouz quemense vezo songeal en hon ingrateri, en hon imperfectionu hac en hon defautou, ha peguer miserabl oump ac’hanomp hon-unan. Mar consideromp petra hon eus great pa na dedo quet Doue gueneomp, ec’hanavezzimp ervat penaus ar pez a reomp pa vez gueneomp, ne de quet eus hor c’hostez eo ; jouissa a raimp cousgoude eus ar mad-se hac en em rejouissa ivez, abalamour ma hon eus-èn ; mæs da Zoue hepquen e rentimp ar ch’loar a guemense, abalamour ma ze digantâ eo. Er fæçon-se eo ec’havoue ar Verc’hes sacr er Magnificat penaus en deveus great Doue traou bras en he andret, mæs n’er gra nemet evit en em humilia hac evit meuli Doue. Va Ene, emezi, a rent gloar ha meuleudi d’an Autrou abalamour ma en deveus great traou bras em andret.\nAviziou e leveromp ne doump netra, ne doump nemet paourentez hac infirmite, al lousdoni eus ar bed ; mæs ne vemp quet contant da veza quemeret en hor guer, nac e ve publiet ac’hanomp ar pez a leveromp. Er c’hontrol seblant a reornp da dec’het ha da guzet evit ma teuhor var hon lerc’h ha ma vezimp clasquet ; contananç a reomp da fallout choum da ziveza ha da aseza er plaç isela ; mæs evit ma vezo grêt deomp an enor da ober deomp tremen hueloc’h ha da veza placet e renq ar re guenta eo, nep en deveus ur guir humilite ne ra quet a neuz da zisquez en deffe, na ne lavar nemeur a gomsou a humilite ; rac ne zesir quet hepquen cuzet e vertuziou-all, mæs desirout a ra c’hoaz, ha principalamant memes cuzet e humilite, ha ma ve, permetet deza lavaret gaou ha trompla pe scandalisa an nessa, e rae actionou a roguentez hac a superbite, evit rei da gridi ne ve quet humbl, ha ne ve quet anavezet evit ar pez ma zeo. Chetu amâ-ta va avis, Philotee, pe na leveromp quet a gomsou a humilite na cals na nebeut, pe mar leveromp, leveromp ii gant ur guir santimant interieur conform d’ar pez a brononçomp hervez an exterieur, na iselaomp jamæs hon daoulagat nemet oc’h iselaat hor c’halon, na zisquezomp quet a c’henou fallout beza gant ar re ziveza, nemet a galon e falfe deomp beza. Ar reglen-mâ a fell din a ve quer general, na zigassan exception ebet enni : ajouti a rân hepquen penaus ar civilite a c’houlen ma presantemp aviziou an avantaich d’ar re pere e ousomp ervat n’er c’hemerrint quet, ha ne de quet ur feintis nac un humilite faus e quemense ; rac neuse an offr hepquen eus an avantaich a so ur gommançamant a enor, ha pa na aller quet e rei dezo tout-antier, ne reer quet a zrouc evit rei dezo ar gommançamant anezàn. Ar memes tra a lavaràn eus a ur goms bennâc a enor hac a respet, pehini ric-ha-ric ne seblant quet e ve guirion, rac guirion aoualch e cousgoude, nemet en devezo nep e lavaro , ur guir intantion en e galon da enori ha da respeti an hini p’evit hini el lavar. Rac peguement bennâc ma teue ar c’homsou da sinifiout an-tuont d’ar pez a leveromp, ne reomp quet a zrouc evit o implija, pa zeo an usaich en em servichout anezo. Guir e penaus e carren c’hoaz e ve hor c’homsou ajustet diouz hor santimanchou tosta ma ve possibl, evit heul e peb tra hac e pep fæçon ar simplicite hac ar sincerite a galon. Nep a so humbl e guirionez a ve guell gantàn e ve un all a lavare anezàn penaus eo un den miserabl, un den neant hac un den ne dal netra, eguet non pas e lavaret e-unan ; da viana mar goar en lavarer anezàn, ne lavar quet ar c’hontrol, mæs consanti a ra a galon vad : rac evel ma cred ervat e-unan ez eo, en deveus joa o velet e ve ar re-all, er memes santimant gantàn. Cals a lavar penaus e lesont an Oræson Mental gant ar re barfet, hac evito-ii ne dint quet dîn d’e ober : re-all a lavar penaus ne gredont quet communia alies, abalamour n’en em gueffont quet pur aoualc’h : re-all a lavar o deveus aon na raent disenor d’an devotion, ma en em emellent, anezi, o veza quer miserabl ha quer fragil ha ma zint : hac ar re-all a revus implija o zalant e servich Doue hac e silvidiguez an nessa, abalamour, emezo, ma c’henevont o sempladurez ha ma o deveus aon d’en em orgouilli ma servichent da ober ur mad bennâc, ha na zeuent d’en em goll o-unan o clasq savetei ar re-all. Quemense oll ne deo nemet artifiç hac ur fæçon humilite non pas hepmuiquen faus, mæs ive malin, rac ma teu un den dreizi da vlam en ur fæçon subtil ha goloet an traou pere a apparchant ouz Doue, pe da viana da guzet dindan ur pretext a humilite an amour propr eus e santimant, eus e humor hac eus e ziegui.\nGoulennit ouz Doue ur sin bennâc diouz an traon eus an douar, pe diouz an eac’h eus an Eê, eme ar Profet d’ar maleürus Acchab ; hac e respontas : non, ne c’houlennin quet, ha ne dentin quet Doue. O an den mechant ! ober a ra neuz da zouguen ur respet bras da Zoue, hac e teu dre un apparanç a humilite d’en em excus da obteni ar c’hraç peveus a hini e ra offr e vadelez divin dezàn. Mæs ha ne vel-èn quet ervat penaus, pa falvez da Zoue rei deomp ur faveur bennâc, ez eo un orgouil e revusi, hac ez omp obliget da receo an donæsonou a offr Doue deomp, ha penaus ez eo un humilite oboissa hac heuly tosta ma ellomp e volontez hac e zesir ? Hoguen an desir hac ar volontez a Zoue eo ma vezzimp parfet oc’h en em unissa gantàn hac oc’h e imita muia ma ze possibl deomp. An den superb, pehini en em fizy ennâ e-unan, en deveus leac’h mad da gaout aon oc’h antrepreni netra ; mæs an den humbl, sulvui ma en em ene sempl hac impuissant, sul-gourachussoc’h eo ; ha sul-disterroc’h ma en em istim, sul-hardizzoc’h e teu da veza : rac ma laca e oll fizianç e Doue pehini en em blich o tisquez e oll-c’halloudeguez en hon infirmite, hac o tisquez e drugarez en hor paourentez. Ret e deomp eta caout un hardieguea humbl ha santel da antrepreni quement a guef a propos evit hon avançamant ar re pere o deveus an direction eus hon eneou.\nSonjal e ousomp ar pez ne ousomp quet a so ur sotoni expres ; fallout ober ar gouiziec er pez a enevomp ervat ne ousomp quet a so ur vanite insupportabl. Evidon-me ne garren quet so-quen ober ar gouiziec er pez a ouffen, evel ne garren quet ivez er c’hontrol ober an ignorant quen nebeut. Pa c’houlen ar garantez, e tleomp gant simplicite ha gant douçder communica d’hon nessa non pas hepquen ar pez a so necesser dezàn evit e instrui, mæs ivez ar pez a so profitabl dezàn evit e gonsoli ; rac an humilite pehini a c’holo hac a guz ar vertuziou evit o c’honservi, a zeu cousgoude d’o zisquez pa c’hourc’hemen ar garantez, evit o renta brassoc’h ha parfetoc’h : Hac en dra-se eo hènvel an humilite ouz ur certen guezen eus an Indes pehini a serr hac a zalc’h clos e fleurachou caer epad an nos ha n’o digor nemet da sao-heaul ; en hevelep-fæçon ma lavar an habitantet eus ar vro-se penaus e cousq ar fleurachou-se en nos. Rac evelse ivez e teu an humilite da c’holo ha da guzet hon oll ver-, tuziou ha perfectionou humen, ha n’o disquez jamæs nemet evit ar garantez, pehini o veza ur vertuz non pas humen, mæs celestiel, non pas moral, mæs divin, eo ar guir heaul eus ar vertuziou pe var re e tle ato domina ; hac-evelse quement seurt humiliteou a ra prejudiç d’ar garantez, ne deus quet da zoueti na dint faus.\nNe garren nac ober ar sot, nac ober ar fur ; rac mar em ampeich an humilite da ober ar fur, ar simplicite hac ar sincerite am ampeich ive da ober ar sot : ha mar deo ar vanite control d’an humilite, an artifiç, an affeterez hac ar feintis a so control d’an douçder ha d’ar simplicite. Mar deus bet servicherien vras da Zoue pere o deveus great seblant da veza sot èvit beza dispriget hac evit en em renta displetoc’h a-se dirac ar bed, e ranquer o admira ha non pas o imita ; rac beza o deveus bet motivou ha ræsonou quer particulier ha quen extraordinal da vont bete queit-se, na dle nicun tenna cousecanç ebet ac’hano evintâ e-unan. Mar danças ha mar lammas David dirac an Arc’h a Allianç un nebeut muguet na seblante beza deread ha convenabl dezàn e ober, ne doa quet ma falvise dezàn ober ar foll, hoguē simplamant hac hep feintis e rea ar mouvamanchou hac ar fæçoniou exterieur-se conform d’ar rejouissanç extraordinal ha dreist-vusur pehini a sante en e galon. Guir eo, pa rebechas Micol e c’hreg an dra-se dezàn evel ur follenrez, ne oue quet queuz gentâ en em velet dispriget, er c’hontrol o perseveri gant simplicite ha gant sincerite da represanti e rejouissanç, e tisquezas oa joa gantâ receo un dra bennâc a vez evit e Zoue. Ha var guememâ e livirin deoc’h penaus, mar bezit dispriget ha tremenet da veza sot abalamour ma rit actionou eus a un devotion simpl ha sincer, an humilite a rai deoc’h en em rejouissa eus an disprigeanç eürus-se peveus a hini ar sujet ne d’ema quet enoc’h-hu, mæs er re pere a ra an disprigeanç hac ar goab-se ac’hanoc’h.\n↑ Sic, e-lec’h vean. Ar memes furm a vez kavet choazh er bajenn war-lerc’h. [Notenn gant Wikimammenn]\n↑ Gw. an notenn araok. [Notenn gant Wikimammenn]\nAdtapet diwar « https://br.wikisource.org/w/index.php?title=Trede_quevren_-_Ar_pempet_Chabistr&oldid=125180 »


Théodore Pilven le Sévellec - Wikipedia\nThéodore Pilven le Sévellec\nThéodore Pilven le Sévellec, pe Boc'hruzig ar c'halvar, ganet d'ar 26 a viz Mae 1842 e Gwiseni, marvet d'an 3 a viz Kerzu 1924 e Paris, oa ur barner hag a skrivas un dornad levrioù embannet e dibenn an XIXvet kantved ha deroù an XXvet.\nLucien Pilven e oa anv e dad, maer Gwiseni, ha Jeanne Marie Joséphine Le Sévellec hini e vamm. Eñ an hini a stagas an daou anv. Skoliet e voe e skol bublik Gwiseni, hervez Lukian Raoul, ma anavezas ar simbol. Goude e voe skoliet e Kastell-Paol ha Lesneven.\nPerzh a gemeras e Brezel 1870 gant Arme Breizh, ha bet e oa e kamp Konli. Goude ar brezel e voe barner e Lisieux, Kintin, Kastell-Briant ha Roazhon.\nDimeziñ a reas da Louise de la Haye Saint-Hilaire e 1892, da 50 vloaz. Ur mab en doe, Xavier Pilven le Sévellec.\nHiziv ne gaver ken an anv Pilven le Sévellec e Breizh.\nUn tzar en Bretagne, 1872\nLa Bretagne à la Guerre de l'Indépendance américaine, 1777-1783, Société "La Bretagne", Paris, 1918.\nEtre 1889 ha 1892 ec'h embannas troidigezh Emgann Kergidu er gelaouenn c'hallek L'Hermine.\nEfflam Koed-Skau, Erauk pautred ! (diwar En avant les gas ! marche de l'Union de la jeunesse catholique bretonne), 1905, 7 pajennad.\nAlfred Monnin, Kenteliou Aotrou Persoun Ars, Brest, 1906.\nfichenn e-barzh "my heritage"\nAdtapet diwar « https://br.wikipedia.org/w/index.php?title=Théodore_Pilven_le_Sévellec&oldid=1957120 »


Pajenn:Al Lae - Bilzic.djvu/47 - Wikimammenn\nPajenn:Al Lae - Bilzic.djvu/47\nen eur valkenn du. Hag eur youc’hadenn ! eur youc’hadenn ken euzus, ken spontus, ken a seblantas d’ar Manac’h e strake e holl izili, e frailhe an douar dre e greiz… N’eo ket bet chomet ar Manac’h da glask mannou war an hent : skanv e droad, flêr en e vragou, en eur redadenn ec’h erruas er gêr. Hag abaoe n’eo ket bet tapet o vont d’ober al lez da verc’h miliner Menguy… »\n— Oh ! bemde e ve gwelet tra pe dra burzudus evel-se. Ha gant ped a zo bet c’hoarveet…\n— Ganen-me biskoaz, eme Jarlig koz, ha koulskoude, koulskoude…\n— Ma ! an de all, Anton ar Saoz, o vont d’an ôd, abret eus ar beure a zenwelas, eur gornandonez o kribat he bleo, en eur bod lann, entre ar bourk ha Pennenez. Tremen a eure en he c’hichen, ha, gant eun tôl krib, he deus faoutet d’ean biz bihan e zorn dehou. E viz n’eo ket peur-yac’h c’hoaz.\n— Ha Pôtr-Lotig ’ta, a lavaras unan all, ya, ya ! pemzek de a vo warc’hoaz, en eur vont da Doull-ar-C’hirri, entre diou ha teir eur eus ar beure, a zo bet heuliet, adalek Troallenn betek gra Mespant, gant eun Teusk-noz. Gwelet mat an neus bet anean, sklêr al loar evel an de ; n’ouzon ket penôs n’eo ket bet diodet ar pôtr.\n— Oh ! diod eo a bell zo, eme Jarlig koz.\n— Aman, aman en-dro d’an ti-nean, daoust hag-en ne ve ket alïes gwelet a skoueriou. N’ho peus-hu ket a zonj — pegoulz ? teir pe beder c’hoanvez a zo abaoe — e vije, bemnoz, dindan sklerijenn al loar, eul linsel wenn o lammet eus an eil bod lann d’egile. Hag alïes, ha gant kalz a dud eo bet klevet ha mat ha sklêr, o wigourat, dre wenojennou lann Pennenez, karigell an Ankou. Hag ar c’hannerezed-noz ?… Hag ar c’hole briz ?… Hag ar c’hornandoned ?…\n— Alo ! alo ! eme Jarlig koz, dilezomp ar c’hôjou goullo-ze, pere n’int mat nemet da sponta an dioded, ha demp da welet hag-en eo diskuiz Jan Glaudadig. Mall eo gantan, marvad, mont en e hent, n’eo ket erru c’hoaz en Koat-an-Noz, du-ze pell, en tu all d’ar meneiou.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/47&oldid=118909 »\nKemmoù diwezhañ degaset d'ar bajenn-mañ d'an 9 Eos 2018, da 06:25.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/339 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/339\ngweza. (13) N’eo c’hoarvezet ganeoc’h tentation e-bed, hag a vez bet dreist nerz an den. Hogen, Doue a zo fidel, ha na bermeto ket e vec’h tentet en tu-all d’ho nerz ; mes gant an dentation e tiskouezo ive an hent da zond er meaz anezhi, evit ma c’hellot he anduri.\n(14) Rag-se, va muia-karet, tec’hit diouz an idolatriach. (15) Komz a ran deoc’h evel ouz tud a skiant ; barnit hoc’h-unan ar pez a lavaran. (16) Ar c’halir a vennoz pehini a vennigomp, ha n’eo-hen ket ar gommunion e goad ar C’hrist ? Ar bara a doromp, ha n’eo-hen ket ar gommunion e corf ar C’hrist ? (17) Evel ma n’ez euz nemed eur bara hep-ken, ni, evidomp da veza kalz, n’ed omp nemed eur c’horf hep-ken ; rag holl hon euz lod er memeus bara. (18) Sellit ouz Israel hervez ar c’hig ; ar re a zebr ar sacrifisou, ha n’ho deuz-hi ket communion gant an aoter ? (19) Petra a lavaran-me eta ? ez eo an idol eun dra-benag ? pe, ez eo ar pez a zo sacrifiet d’an idol eun dra-benag ? (20) Nann ; mes lavaret a ran, penaos ar pez a vez sacrifiet gant ar Jentiled, her sacrifiont d’an drouk-sperejou, ha n’e ket da Zoue. Hogen, na fell ket d’in e teufac’h d’en em unani gant an drouk-sperejou. (21) Na hellit ket eva calir an Aotrou, ha calir an drouk-sperejou ; na hellit ket kaoud lod euz a daol an Aotrou, hag euz a daol an drouk-sperejou. (22) Ha c’hoant hon euz-ni da lakaad ar jalouzi da zevel e calon an Aotrou ? Ha krenvoc’h ez omp-ni egethan ?\n(23) An holl draou a zo permetet d’in, mes pep tra n’eo ket talvoudec ; an holl draou a zo permetet d’in, mes pep tra na zervich ket da edification. (24) Ra zeuio pep hini da glask avantach ar re all, ha nann he hini he-unan. (25) Debrit euz a gement a verzer er gigerez, hep goulen tra e-bed, evit ar pez a zell ar goustians ; (26) rag : An douar, ha kement a zo enhan, a zo d’an Aotrou. (27) Mar deu eun den difeiz d’ho pedi, ha mar fell deoc’h mond, debrit euz a gement a vezo lakeat dirazoc’h, hep goulen tra e-bed evit ar pez a zell ar goustians. (28) Mes mar deu unan-benag da lavaret deoc’h : An dra-man a zo bet sacrifiet d’an idolou ; na zebrit ket, abalamour d’an hini hen deuz hoc’h avertisset, hag abalamour d’ar goustians ; rag : An douar, ha kement a zo enhan, a zo d’an Aotrou. (29) Hogen, ar goustians a lavaran-me, n’e ket da hini-te, mes coustians egile ; rag perag e vefe condao-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/339&oldid=125459 »


Óscar Pereiro zo ur marc'hhouarner a vicher eus Galiza, ganet e Mos, e proviñs Pontevedra, d'an 3 a viz Eost 1977, ha gounezet gantañ Tro Bro-C'hall war varc'h-houarn e 2006 (ar 6vet Spagnol trec'h er redadeg).\nO. Pereiro e Bro-Aostralia e 2009\nMarc'h-houarner a vicher eo bet e 2000 e Bro-Bortugal gant ar skipailh Porta da Ravessa. E 2002 en deus sinet gant ar skipailh suisad Phonak. Kroget en deus e Dro Frañs gentañ e 2005: ar maout a oa gantañ e-pad un tennad menezek e Pau. Erruet en deus ar redadenn-se en dekvet plas. Ar reder stourmusañ a oa dibabet ivez.\nAr roched melen en deus gwisket ar bloavezh kentañ e Montelimar goude un tiflipadenn vras. Pemp deiz en deus dalc'hed anezhañ: kollet en deus ar roched en Alpe-d'Huez da gentañ ha goude un tennad padventet erfin. Ar maout a oa gant Floyd Landis e Paris. Diverrekaet eo bet an Amerikan e miz Eost peogwir en deus truchet gant testosterone: degemennet e oa e miz Genver 2007 Óscar Pereiro a oa an trec'h Tro Bro-C'hall 2006.\nEn dekvet plas en deus erruet Tro Bro-C'hall 2007 pa oa skipailhad gant Valverde. Dichañsus eo bet ar Galizad a-c'houdevezh. N'en deus ket gwelet Pariz e 2008 ha 2009. Redek a raio Pereiro gant ar strollad Astana hag Alberto Contador e 2010.\nAdtapet diwar « https://br.wikipedia.org/w/index.php?title=Óscar_Pereiro&oldid=1846403 »


Diwar-benn senti - Wikimammenn\nMoullerez ar "C’hourrier", 1900 (p. 158-169).\n◄ Trizekved kentel Diwar-benn senti Pevarzekved kentel ►\n15. - Ar gwella tra evit anaout ar pez a c’houlen an Aotrou-Doue digan-e-omp, eo senti oc’h kement hini ho deuz da welet var-n-omp. « Ar pez a fell da Zoue, eme sant Visant a Baol, ne vez great gweach ebed gwelloc’h eget pa zenter oc’h ar vistri ; » hag he lavar a zo hevel oc’h lavar ar Spered-Santel. Doue zo gwelloc’h gant-han ar zakrifis a reomp, o senti, eget an holl sakrifisou all, rak dre an aluzennou hag ar gastiz ne roomp da Zoue nemet hon tra, a zo ive he dra, e leac’h ma roomp d’ezhan, o senti hag o lakaat hor c’haloun hag hor spered dindan hon treid, e roomp d’ezhan kement tra a zo ac’hanomp. Mar taolomp evez mad e welimp ne d-eo ar madou hag ar gastiz nemet hep-ken eul loden ac’hanomp ; hogen Doue o kaout hor c’haloun hag hor spered, en deuz kement tra a c’houlen. Pa lavaromp eta da Zoue : « Aotrou, va Doue, grit d’in anaout war boez senti, ar pez a fell d’e-hoc’h hag a c’houlennit digan-en, ha me her graio dioc’h-tu ; » neuze ne choum mui netra da ginnig ha da rei d’ezhan.\n16. — An den eta, hag a zo en em lakeat a-zevri da zenti e pep tra, a dle beza distag mad dioc’h kement a gar pe a gred. Pep hini a c’hell kaout he greden he-unan e-kever meur a dra zo, eme zant Fransèz a Zal, rak an dra-ze ne d-eo ket tamm e-bed a-enep ar mad hag ar zantelez ; ar pez a zo enn ho enep eo beza ker stag oc’h he greden, ker stag ma voar koulz lavaret hualet gent-hi. Hogen, ne d-euz siouaz ! netra diesoc’h d’an den eget en em zistaga evel-se diout-han he-unan, ha dre-ze ez eo bihan an niver euz ar re en em ro holl da Zoue, o veza ma ’z eo dibaot ar re a bleg da zenti a galoun vad. Tud a zo hag a gar kement ober pep tra dioc’h ma ’z eo lakeat enn ho fenn, ha pa gafent mad ober ar pez a lavarer d’ezho, mar d-eo red senti oc’h eun all-bennag, an dra-ze neuze a den da veza diez ha poaniuz d’ezho ; ha kement-se dre ne garont mont nemet da heul ho fenn. Ar zent n’ho den; ket bevet evel-se, ha war bouez senti ed ez mt bet atao euruz hag e peoc’h. Santez Janned a Gantal a lavaraz eun dervez d’ar c hoarezed euz he breuriez ober ar pez a garjent epad an deiz. Ne voa ket c’hoaz pardaez, ma teujont holl d’he c’haout, da bedi anezhi n’ho lesje ket hiviziken enn ho roll, rak, emez-ho, n’omp bet biskoaz ken enouet.\n17. — Fazia a ra piou-bennag a gred ez euz eun dra-bennag gwelloc’h dirak Doue eget na d-eo senti a galoun vad. Sant Fransèz a Zal a lavar e pella dioc’h Doue, evit heuilla he garantez he-unan, an hini ne zent ket hag a fell d’ezhan beza a-unan gant Doue o pedi, o lenn pe oc’h en em zastum enn-han he-unan. Santez Thereza a lavar ouc’h-penn : « An ene a ra eun dra-bennag a eneb ar gourc’hemen, an ene-ze a zent kentoc’h oc’h an droug-spered eget na ra oc’h Doue, rak, eme ar zantes-se, aliou an Aotrou-Doue n’int ket a-enep senti ; ar pez a c’houlen digant an ene a zo troet mad d’he garet, eo ma sento a galoun vad. » Eun dra hag a zo great hervez ar gourc’hemen, a zo gwelloc’h, eme an tad Rodrigèz, eget na d-eo n’euz forz petra-bennag all ; gwell eo, a lavar c’hoaz, sevel eur goloen diwar an douar evit senti eget epad pell-amzer pedi ac’hanomp hon-unan, pe en em gastiza kalet. » Santez Mari-Madalen a Bazzi a lavare e voa gwelloc’h gant-hi senti eget pedi a galoun, rak, emez-hi, o senti e ran er-vad ar pez a fell da Zoue, e-leac’h marteze ne ran ket oc’h ober eun dra-bennag all. An holl Dadou santel euz an Iliz a lavar ive, oc’h hor c’helenn, e talvez kalz muioc’h d’an ene lezel eun dra vad-bennag hep he ober evit senti, eget na d-eo he ober heb ar gourc’hemen. Ar Werc’hez Vari a lavaraz da zantez Berc’hed : e c’hounid daou dra an hini n’en em gastiz ket, evit senti, ar mad en devije bet oc’h en em gastiza hag ar mad en deuz o senti.\nAn tad Fransèz Arias a ieaz eun dervez da welet an tad Iann Avila, he vignoun, hag o welet he-man nèc’het e c’houlennaz out-han perak. « Ha pegen euruz oc’h, eme an tad Avila, o veza ma vevit dindan eur mestr ha ma c’houzoc’h er-vad e rit ar pez a fell da Zoue ! Evid-oun-me, eme-z-han, ne c’houzoun ket ha plijout da Zoue a ran, o vont da brezeg euz ar gear-man d’ar gear-ze, pe o kovez ar re a zeu d’am c’haout. » An hini a-vad a zo dindan mestr, a c’hoar e ra ar pez a fell da Zoue, hag ez eo kavet mad gant-han kement tra a ra. Ha petra zo kaeroc’h d’an ene !\n18. — Evit senti er-vad ez eo red d’an den plega he galoun hag he spered, red eo senti a galoun vad hep na ve izomm d’hor gourdrouz na d’hor c’hastiza, evel bugale. Red eo plega ar spered, da lavaret eo, senti oc’h hor mistri hep sellet na perak nag evit petra e roont d’e-omp ar gourc’hemen. War gement-man e lavare santez Mari-Madalen : evit senti er-vad, kaout eun ene hep spered a zo red. Sant Filip Neri a lavar c’hoaz ez eo red senti hep klask abek d’ar gourc’hemen, o veza ma tleer gouzout ez eo gwelloc’h senti, eget na d-eo ober netra all e-bed, ha pa ve zo-ken ar pez a fell d’e-omp da ober gwelloc’h kalz da welet.\n19. — Setu penaos e tle senti ar gristenien oc’h ho zad-kovesour, ha talvoudek braz e ve d’ho ene heuilla, e pep tra, ar gourc’hemen hag an aliou mad a vez roet d’ezho e kador ar binijen ; oc’h ober kement-se e raint pep tra evit ho brasa mad. Sant Filip Neri a lavare : « Ar re a fell d’ezho kerzet ha bale skanv gant hent an nev, a dle kaout fisianz enn enn tad-kovesour mad ha senti out-han evel oc’h Doue he-unan. » Mar greont kement-se, ne vezo ket diez d’ezho displega ho c’houstianz d’an Aotrou-Doue, pa vezo red d’ezho mervel. Red eo kredi an tad-kovesour, rak an Aotrou-Doue a viro out-han da fazia enn hor c’hever. Ne d-euz netra hag a lakafe an droug-spered ken abaf enn he droidellou, evel heuilla, evit ar mad, kelenn tad an ene hag ober hervez ma fell d’ezhan. A hent all, ne d-euz ive netra gwasoc’h eget na d-eo en em ren an-unan. Sant Fransèz a Zal, o komz diwar-benn tad an ene, a lavar : « Evit bale rag-êeun enn hent an nev, ne d-euz gwelloc’h all da rei eget kelenn ar gristenien da zelaou mad ho zad-kovesour, ha da ober evel a lavaro d’ezho. » — « Klaskit el leac’h ma karoc’h, eme an tad Avila, birviken ne anavezoc’h kerkoulz ar pez a fell da Zoue a rafac’h, evel mac’h anavezoc’h o senti gant eur galoun izel. » Dre an hent-se, a lavar an holl dud a skiant d’e-omp da heuilla, ho deuz kerzet ar zent enn hor raok. Ar gentel-ze a zo roet d’e-omp c’hoaz gant sant Bernard, sant Bernardin a Zien, sant Antonin, sant Iann ar Groaz, santez Thereza, Jerson hag an holl dud gwisiek e lezen Doue. Sant Iann ar Groaz a lavar zo-ken ez eo tost da ziskredi euz ar feiz nep ne ra ket ar pez a lavar he dad-kovesour d’ezhan, hag ema enn ene an den paour-ze an ourgouill o vouga ar feiz. Etouez lavariou kaer sant Fransèz a Zal, an daou-man warlerc’h a zo mad da denna a boan ar re a zo re dost d’ho c’houstianz, pe a zo nec’het diwar-benn eun dra bennag a zell oc’h ar feiz. « Da genta, eme ar zant-se, biskoaz den e-bed ne d’eo bet eat da goll o senti a wir galoun ; d’an eil, pa lavar eun tad-kovesour da eun ene ema war an hent mad, a zo a-walc’h d’ezhan, hep n’en deuz izomm mui da glask gouzout penaos hag e pe zoare. » Kalz a deolojianed, me lavar tud santel ha gwisiek e komzou hag e lezennou Doue, ho deuz lavaret ez eo red ha red mad d’ar re skrupuluz mont a e-nep d’an nec’h ho deuz gant aoun na rafe, gweach a vez, gaou oc’h ho ene hag oc’h ho c’horf, evel ma ve o lakaat anezho da goll ho skiant pe ho iec’hed. Ar re eta a zo aounik a goustianz a dle krena kentoc’h pa ne zentont ket oc’h ho zad-kovesour. Evit peur-lavaret, setu ama warlerc’h e petra ema santelez an den : da genta, en em zilèzel he-unan a galoun hag a spered ; d’an eil, ober e pep leac’h hag e pep tra ar pez a fell da Zoue ; d’an trede, pedi hep paouez an Aotrou-Doue da rei d’e-omp an nerz da gas da benn an daou labour-ze, a zo digoret gan-e-omp hag hor beuz lavaret a raimp.\nJezus, tad karantezuz, va Doue ha Salver va ene, pa ’z oc’h deut euz an nev war an douar d’en em rei holl d’in-me, petra a glaskin d’am zro war an douar hag enn nev nemed hoc’h-hu, va Doue, c’houi a zo mad dreist pep mad, ar mad ne d-euz nemet-han mad da veza karet ? Deut eta, c’houi hep-ken, deut da veza Roue war va c’haloun ! Grit ma vezo ho tra ha grit ive na garo va ene nemed-hoc’h ; grit na zento nemed ouz-hoc’h ha na glasko plijout nemet d’e-hoc’h-hu hep-ken ! Ne c’hoantaan tamm madou an douar, c’houi hep-ken eo a fell d’in, c’houi a zo hag a vezo va zenzor er bed-man hag er bed-all da viken. Rei a ran d’e-hoc’h, va Jezus, va c’haloun ha va spered : gwechall e savent a-enep d’e-hoc’h, evit brema ez int stag ouz-hoc’h gant liamm ar garantez. Grit mac’h anavezin ar pez a c’houlennit digan-en, ar pez a fell d’e-hoc’h, setu me ama o vont da ober kement a lavaroc’h d’in, gant ma vezo ho kras oc’h harpa ac’hanoun. Grit ac’hanoun eta hag euz a gement tra zo d’in, grit anezho holl ar pez a fell d’e-hoc’h ; e leac’h klemm, e tigemerin a galoun vad pep tra a zigasoc’h d’in ! O va Doue, mad ha karantezuz-meurbed, karet ho peuz ac’hanoun bete mervel evid-oun, me ho kar ive muioc’h eged-oun va-unan, hag etre ho taouarn e lakaan va ene. Dilèzel a ran a-vrema pep karantez ouz ar bed, dilezel a ran kement zo krouet, evit; en em rei holl d’e-hoc’h-hu, va Doue, va C’hrouer ha va Zalver. Dre ar poaniou hag ar gloaziou ho peuz gouzanvet o vervel evid-oun war ar groaz, va digemerit enn ho kaloun zakr, ha grit ma vezin enn-hi bete ma ’z in diwar ar bed-ma. Hiviziken, o va Jezus, ne fell d’in beva nemed evid-hoc’h, ne fell d’in karet nemed-hoc’h, ne fell d’in klask netra nemet ar pez a garit ; roit d’in ho kras, me ho ped, ha c’houi ive, Gwerc’hez Vari, c’houi a zo va fisianz enn-hoc’h, astennit ho tivreac’h d’am diwall ha d’am harpa.\nAdtapet diwar « https://br.wikisource.org/w/index.php?title=Diwar-benn_senti&oldid=75219 »\nKemmoù diwezhañ degaset d'ar bajenn-mañ d'an 2 Her 2015, da 18:43.


hailhoned - Wikeriadur\nSavet diwar an anv-kadarn hailhon hag an dibenn-ger -ed\nFurm lies an anv-kadarn hailhon\nKerlaban. — Ya ! er vro-man n'eus nemed ailhoned ha lavamanchou diouz an druilh ! — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 35.)\nPa ziboufas en ti bagad ar merc'hed yaouank kozh pennfollet, o doa tapet krog pep unan en un troad balaenn ha d'ar red war-lerc'h an hailhoned [...]. — (Abeozen, Pirc'hirin Kala-Goañv, Al Liamm, eil emb. 1986, p. 128.)\nKaledoni hag e hailhoned a oa chomet en ostaleri hag a zalc'he da lonkañ boeson. — (Ernest ar Barzhig, Minna ha danevelloù all..., Mouladurioù Hor Yezh, 1988, p. 105.)\n— ... oc'h ober tizh evel sodien hag o fraoñval evel gwesped, an hailhoned-se, emezañ a-greiz ma oa ur marc'h-tan o tremen anezhañ. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 31.)\ngalleg : coquins (fr) , vauriens (fr)\nAdtapet diwar « https://br.wiktionary.org/w/index.php?title=hailhoned&oldid=201179 »\nKemmoù diwezhañ degaset d'ar bajenn-mañ d'an 10 Gou 2015, da 11:01.


Trede levr - LVI - Wikimammenn\nTrede levr - LVI\n◄ Pegen direiz eo ann den ha peger braz eo nerz ar c’hras Trede levr - LVI Ann den ne dle ket en em zigalounekaat mar teu da bec’hi a-wechou ►\nC’HOUEC’HVED KENTEL HAG HANTER-KANT.\nRed eo d’e-omp en em zilezel hon-unan hag heulia skouer Jezuz-Krist enn eur zougen hor groaz ni ivez.\n1. — Jezuz-Krist. — Va map, seul vui ec’h hellot tec’het diouz-hoc’h hoc’h-unan, seul dostoc’h a ze e viot ouz-in-me. E-c’hiz ma’z eo braz ar peoc’h e kaloun ann hini ne c’hoanta netra a-ziaveaz, evel-se ive ann hini en em zilez he-unan a zo a-unan gant Doue.\nBez’ e fell d’in e teskfac’h en em zilezel a-grenn hoc’h-unan, evit ma teuot da blega hep klemm hag a galoun vad da gement tra a falvezo d’in. Deut d’am heul, me a zo ann hent, ar wirionez hag ar vuez.\nMe a zo ann hent a zo red d’e-hoc’h kerzet enn-han ; me a zo ar wirionez a dleit da gredi ; me a zo ar vuez a dleit da c’hortoz. Me a zo ann hent ne d-eo ket evit kas da goll, ar wirionez n’eo ket evit fazia na lakaat da fazia, ar vuez a bado da viken.\nMe zo ann hent eeun-tenn, ar wirionez dreist pep gwirionez, ar gwir vuez, buez ar re euruz, ar vuez a zo bet a viskoaz. Mar kerzit dre va hent ec’h anavezot ar wirionez, hag ar wirionez ho tenno a boan, hag ho pezo ar vuez a bado keit ha Doue.\n2. — Mar fell d’e-hoc’h kaout ar vuez, mirit va gourc’hemennou. Mar fell d’e-hoc’h anaout ar wirionez, kredit enn-oun-me. Mar fell d’e-hoc’h beza mad ha fur a bep hent, gwerzit ar pez hoc’h euz. Mar fell d’e-hoc’h beza diskibl d’in, en em zilezit hoc’h-unan.\nMar fell d’e-hoc’h mont d’ar vuez euruz, disprizit ar vuez man. Mar fell d’e-hoc’h e vec’h savet enn env, en em izelait war ann douar. Mar fell d’e-hoc’h beza gan-en em rouantelez, dougit ho kroaz gan-en, rak servicherien ar groaz hep-ken a gav ann hent euz ar gwir euruzded hag euz ar gwir sklerijen.\n3. — Ann ene mad. — Jezuz, va Aotrou, pa’z eo bet enk war-n-hoc’h hed ho puez ha pa’z oc’h bet disprizet gant ann dud, grit d’in ar c’hras da heulia ho skouer enn eur c’houzanv evel-d-hoc’h beza disprizet gant ar bed. Rak ann diskibl ne d-eo ket enn tu all d’he vestr, hag ar servicher enn tu all d’he aotrou.\nRa zeuio ho servicher da heulia ho puez, rak oc’h heulia anezhi ema va zilvidigez hag ar gwir zantelez. Kemend a lennann, kemend a glevann a hend all, kement-se holl ne d-eo ket evit digas d’in frealz nag evit rei va gwalch d’in.\n4. — Jezuz-Krist. — Va map, pa’z eo gwir hoc’h euz lennet ar c’helennou-ze hag ec’h ouzoc’h ann traou-ze holl, e viot euruz mar likit anezho da dalvezout. Ann hini a anavez va gourc’hemennou hag a vir anezho, hen-nez a gar ac’hanoun ha me ivez a gar anezhan ; en em ziskouez a rinn d’ezhan hag he lakaat a rinn da azeza em c’hichen e rouantelez va Zad.\n5 — Ann ene mad. — O va Jezuz, ra vezo great em c’henver evel hoc’h euz lavaret e vije great ; ra vezinn-me kavet mad da vont d ho rouantelez. C’houi hoc’h-unan eo hoc’h euz roet va c’hroaz d’in ; me am euz he douget hervez ho kourc’hemenn hag he dougen a rinn bete mervel. Buez eul lean mad a zo e gwirionez eur groaz, eur groaz a gas d’ar Baradoz.\nPa’z ounn-me eat e penn ann hent, arabad eo argila na trei kein.\n6. — Kerzomp kalounek, va breudeur, deomp holl a-unan enn hon hent, Jezuz a vezo gan-e-omp. Kemeret hon euz ar groaz dre garantez oc’h Jezuz, kendalc’homp d’he dougen dre garantez out-ban. Jezuz a zo hor skouer, hen a vezo ive hor skoazel.\nSetu hor roue-ni o vont da genta enn hor raok da stourm evid-omp. Deomp’ta kalounek d’he heul, arabad e ve den enn aoun nag er spount. Bezomp e-tal da vervel a galoun vad er brezel-ze ; arabad eo d’omp saotra hor gloar o tilezel ar groaz.\nSouezusa tra ! Red eo lavaret dalc’h-mad d’ann den : sonj enn da ene, rak tremen a ra ar vuez-man hag ar vuez all a dosta ; war-c’hoaz, hirio marteze dor ar vuez-ze a zigoro evid-oud. Ha koulskoude, evit lavaret gwir, ma ne ve ket digaset ar wirionez-ze da zonj d’ann den, ec’h ankounac’hafe anezhi, ken touellet eo he galoun gant traou ar bed.\nDihunit ’ta, digorit ho taoulagad, na zaleit ket pelloc’h da gaout preder euz ann dra hep-ken a zo red. Hastit, labourit tenn e-pad m’eo deiz c’hoaz, rak ann noz a zeu, hag endra vezo tenval, den ne hello labourat. Noz spountuz ! Noz a c’hlac’har ! Noz ne baouezo ket ! Pellait, tec’hit hep dale pell dioc’h ann hent ledan a gas da goll, ha kerzit enn hent striz a gas d’ar vuez. Stourmit kalounek oc’h gwall blegou ar c’hik, en em zilezit hoc’h-unan ha dougit ho kroaz. Er groaz ema ann nerz, ar fisians hag ar zilvidigez.\nEuruz eo eta ann hini ne anavez nemet Jezuz, evel ann Abostol, nemet Jezuz stag oc’h ar groaz. Klevet a rai d’ann deiz diveza ar c’homziou-man a gargo evit mad he galoun a levenez : Deut c’houi a zo binniget gant va Zad, deut d’ar rouantelez a zo bet savet evid-hoc’h abaoue ma’z euz euz ar bed. Dishevel avad e vezo stad ar re ho devezo great fae war ar groaz, stad ar re a vezo en em glasket ho-unan : Gant-han enn he zourn eunn hanaf zo gwin kemmesket ebarz, Doue a skuill anezhan tu-man tu-hont, hag ar vestl a ziver hep paouez, hag holl bec’herien ann douar a evo anezhi.\nAdtapet diwar « https://br.wikisource.org/w/index.php?title=Trede_levr_-_LVI&oldid=94320 »\nKemmoù diwezhañ degaset d'ar bajenn-mañ d'an 28 Her 2016, da 10:04.


Ceint - Wikipedia\nCeint eo an anv a reer eus ar rouantelezh vrezhon martezeüs lec'hiet e kontelezh Kent a vremañ. Hervez Nennius e voe roet e 450 d'ar roue sakson Hengist gant Vortigern a c'hoantae eurediñ e verc'h.\nGwrangon a vije bet roue eno. N'eo ket gwall fizius Nennius avat, ha Gwrangon, war a seblant, a oa un nobl eus rouantelezh Gwent.\nAr pezh a zo sur eo e oa ar rannvro damani ar bobl Cantiaci a-arok an aloubidigezh roman ha gwirheñvel eo e oa ur rouantelezh etre disparti ar Romaned ha donedigezh ar Saksoned. Ne badas ket pell avat. Ar rannvro gentañ da vezañ dalc'het gant ar Saksoned goude o emsavidigezh e voe hervez Nennius. Hervezañ e emgannas ar Vrezhoned ouzh ar Saksoned en Aegelesthrep e 455, Crecganford e 456 ha Wippedesfleot e 465. Dont a rejont a-benn d'o faezhañ, war a seblant, met ne c'helljont o c'has kuit eus Preden ha gouestl e voe ar roue sakson Hengist da adkavout e c'halloud, dre drubardiezh, ma kreder Nennius (gwelet Klemm ar Vrezhoned). Ar darvoudoù-se a c'hellfe bezañ mojennel pe zamvojennel.\nRouantelezh Kent eo an hini a voe savet gant ar Saksoned goude e Ceint.\nAn arkeologiezh a ziskouez, avat, ne oa niverus ar saksoned nemet war an aod, eus genou an Tavoez betek Dover. Ar bezioù pagan a ziouer e diabarzh ar vro ha war an aod su. An dra-se a c'hellfe talvezout e chomas kornioù-bro dindan kontrol ar Vrezhoned betek hanterenn gentañ ar VIvet kantved. Posupl eo e oa kristen un darn vrasoc'h eus ar Saksoned eget ma kredfed, avat.\nBritain and the End of the Roman Empire, Ken Dark, Tempus, London, 2002, ISBN 0752425323\nAdtapet diwar « https://br.wikipedia.org/w/index.php?title=Ceint&oldid=1769229 »\nDernière modification le 11 Gwe 2017, à 17:02\nKemmoù diwezhañ degaset d'ar bajenn-mañ d'an 11 Gwe 2017, da 17:02.


Prantad àr-dro ar sonerezh asturiat get Clara Diez Márquez - Sonam' - Skol Sonerezh\nDegemer » Darvoudoù » Prantad àr-dro ar sonerezh asturiat get Clara Diez Márquez\nSonam’ skol sonerezh a ginnigo ar blez-man ur c’helc’hiad prantadoù diàr ar sonerezh hag ar c’horoll asturiat. CLARA DIEZ MÁRQUEZ, arbennigourez àr an tachad hengounel, ha bouezh veur Asturia a vo àr-dro ar prantadoù-se.\nDanvez ar prantadoù kinniget :\n18/11/2017 (kastell Kerdurand e Rianteg) :\nPrantad dizoloiñ ar sonerezh asturiat.\nUn tanva a-vras a vo roet er prantad-se ag ar vouezh, hag ar benvegoù stokiñ é ambroug an dañs, penn der benn da Asturia : ritmoù a bep sort (xota, muñeira, agarraos…), benvegoù stokiñ a ya get ar c’han (pandereta, panderu cuadráu, castañueles…), hag ar labour dastum a zo bet kaset da benn a-zrebi 1982.\nPrantad kan ha benvegoù-stokiñ asturia :\nAtalier kan ha benvegoù stokin evit monet get an dañs. Labouret vo diàr ar ritmoù get harp mar a sonenn, ar c’homzoù anezhe a vo distilhet a-bouez ar soniadoniezh. Digor eo ar prantad-mañ da gement unan a ouia soniñ kalz a vern pesort benveg.\nPrantad dañs asturiat :\nEvit disoc’h get ar prantadoù kent, e vo kinniget ur gentel dañs asturiat evit ma vo pleustret àr an traoù desket a-gent. Digor eo d’an holl paot ne vern ha bras pe nend eo o barregezh àr an dans.\nPriz : 30 euro (10 euro evit an emizili) ar predoù n’int ket lodek er priz-se.\nDitouroù : contact@sonam.bzh, 06-63-47-06-78\nUr ganourez asturiat eo Clara Diez Márquez. Souret en deus ar sonerezh àrnezhi a-grouadur, ema bet he zad é tastum get ar re gozh, ha aoziñ a rae benvegoù stokiñ evit monet en ur lod get ar c’han. Daet eo bet da vout doazh doc’h ar c’han hag ar stokiñ drezi he-unan, é teskiñ get ar re a zo dalbezh ijin an hengoun gete. E vez liesik er festoù-noz pe er sonadegoù é sonin get ar strollad Amieva da skouer, ur strollad asturiat aza sonioù da zañsal getoñ.\n← Daet da ganiñ get Yann Raoul !\nStaj get Wipidoup ? Hempar (formidable) ! →


Marzioù dispartiañ Breizh ha Poatev - Wikipedia\nMarzioù dispartiañ Breizh ha Poatev a oa ur rummad parrezioù, etre Breizh ha Poatev (Bro-C'hall), en tu-hont d'al Liger, hag a oa betek 1790 ha savidigezh an departamantoù, ur statud dibar dezho. Koulz ha Marzioù dispartiañ Breizh hag Anjev e oant ur seurt tachenn etre, ha tennañ a raent diouzh an degouezh, kement da Vreizh ha da Vro-C'hall, pe muioc'h da homañ pe da honhont. Darn eus ar parrezioù-se a oa en Eskopti Naoned, darn all en Eskopti Luçon, hep na heuilhfe dre ret an disparti ar vevenn bolitikel, neuze ’ta e oa parrezioù ’zo eus Luçon hag a oa kentoc'h e Breizh, ha parrezioù eus Naoned hag a oa e Bro-C'hall.\n1 An tachennoù\n2 Ar statud\n3 An disrann\nKartenn Marzioù Breizh-Poatev (kartenn c'hallek)\nDiv dachenn vras a oa:\nAr marzioù boutin uhel izeloc'h eget Klison:\nAr marzioù boutin izel eus tu ar mor.\nEtre an daou e oa ur strobad parrezioù ma oa an tu kreñv gant Breizh, hag ur strobad parrezioù all ma oa an tu kreñv gant Bro-C'hall:\nMarzioù izel boutin etre Breizh ha Poatev:\n1 : Bonn\n2 : Koed-Keneg\n3 : La Garnache (darn hepken)\n4 : Palud\n5 : parrez an Drinded e Machikoul\n6 : Lanveur-ar-Marzoù\n7 : Sant-Stefan-ar-C'hoad\n8 : Levieg\n9 : Sant-Stefan-Kerc'haoueg\n11 : Sant-Yann-Kerc'haoueg\nMarzioù uhel boutin etre Breizh ha Poatev\n12 : Kugant\n13 : Brufer (sez ar Marzioù boutin)\n14 : Beuzid-Klison\n15 : Yestinieg\nMarzioù tu kreñv gant Breizh war Poatev\n16 : Sant-Koulman\n17 : Banaleg-ar-Gevred\n18 : Monteverzh\n19 : Kelenneg-ar-Mewan\n20 : Sant-Leven-Klison\n21 : Sant-Eler-Neved\n22 : Kervernarzh\n23 : ar Plank\n24 : Henwinieg\n25 : Sant-Andrev-Trizek-Hent\n26 : darn eus Kerlouevig\n27 : darn eus Sant-Filberzh-Deaz\n28 : darn eus Kerc'hevrel\n29 : darn eus Pont-Marzhin\n30 : darn eus Bignon\n31 : darn eus Gwerzhav\nMarzioù tu kreñv gant Poatev war Breizh\n36 : Ruvelieg\nLuziet-kenañ e c'halle bezañ an traoù. Evit a sell ar "marzioù boutin" e oa ar gwirioù dirann riegezh koulz gant Breizh ha gant Bro-C'hall, hag ar gwirioù dalc'h ha justis gant aotrouien marcheton (da lavaret eo, eus ar Marzioù). Evit ar "marzioù tu kreñv gant Breizh" pe "marzioù tu kreñv gant Bro-C'hall" e oa an dud eus Breizh pe eus Bro-C'hall, ne oa nemet ar gwirioù dalc'h hag a oa dirann, ar gwirioù justis, int-i, a heulie justis o bro.\nE 1789 e voe savet an departamantoù, ha divizet e voe echuiñ gant ar Marzioù, disrannañ anezho ha lakaat ar parrezioù pe e hini Naoned, pe e hini Fontenay. Un draen a oa koulskoude. Un tolead dirann e oa eus ar "Marzioù boutin" ha goulenn groñs a reas o dileuridi bezañ staget holl ouzh departamant Naoned. Ne voe ket selaouet o goulenn daoust ma'z eas 8 parrez da Naoned ha 6 da Fontenay. Souezhusoc'h c'hoazh, parrez Ruvelieg hag a oa eus tu Poatev, a erruas e departamant Naoned tra ma'n em gavas Sant-Andrev-Trizek-Hent ha Kervernarzh, hag a oa eus tu Breizh, e hini Fontenay.\nMarzioù dispartiañ Breizh hag Anjev\n↑ Jean Kerhervé, L’état breton aux 14e et 15e siècles, Maloine éditeur, 1987, levrenn I, p.99.\n↑ De la Bretagne aux départements Skol Vreizh, 1989, p. 35.\nAdtapet diwar « https://br.wikipedia.org/w/index.php?title=Marzioù_dispartiañ_Breizh_ha_Poatev&oldid=1577649 »\nDernière modification le 11 Mez 2014, à 11:13\nKemmoù diwezhañ degaset d'ar bajenn-mañ d'an 11 Mez 2014, da 11:13.


Leoniged ar c'halifad - Wikipedia\nLeoniged ar c'halifad\nLeoniged ar c'halifad pe Cubs of the caliphate pe Achbal al-khilafa en arabeg  a vez graet eus aozadur yaouankiz ar Stad Islamek. Evel pep aozadur gant ur sell hollveliek, ar Stad Islamek a glask mestroniañ ar re yaouank. Bugale a vez degemeret pe rediet da vont en aozadur, gant ar pal desevel anezho evit dont da vezañ ar remziadoù djihadourien o tont. Brudet eo bet an aozadur dre lakaat bugale e-kreiz ar filmigoù propaganda gant ar Stad Islamek. Ar re-se a oa taolennet o lazhadegañ prizonidi gant doareoù feuls.\n3 Ar soudarded\n4 Kolloù denel\n5 Kudennoù psikologel\n6 Dazont ar vugale\n7 Emgann Mosoul\nAn izili a zo bugale yaounk-flamm adal 5 pe 8 bloaz hervez ar mammennoù betek 16 vloaz  .\nGourdoniñ[kemmañ | kemmañ ar vammenn]\nAr gourdoniñ a grog gant ur skol prientiñ lec'h ma vez kaset ar vugale. Eno e vez lakaet pouezh bras war deskadurezh ar C'horan, ar gourdonerezh armet hag al lazhadegañ tud. Devezh ul leonig a grog da 4eur mintin gant ur bedenn, goude-se e vez "prezegennoù" war an Islam. War-lerc'h e vez kavet gourdonezrezhioù korf, kentelioù arabeg hag evit echuiñ deskadurezh dre eñvor gwerzennoù ar C'horan.\nAr vugale a vez rediet da stourm etrezo evit dont da vezañ kreñvoc'h hervez ar mistri. Lakaet e vezont da sellet filmouigoù feuls pe filmouigoù enep kornôgel o lakaat war-raok gant ur sell propaganda broioù ar C'hornôg.\nAr soudarded[kemmañ | kemmañ ar vammenn]\nUr wech echuet ar skol gourdoniñ e vez implijet ar vugale pe evit ar videoioù propaganda o lazhadegañ tud, pe evel polis politikel o tiwall ma vefe doujet ouzh reolennoù ar Stad Islamek gant ar brashañ niver a dud. Kaset e vezont ivez d'ober tarzhadennoù-emlazh, pe da gemer perzh en emgannioù pa vank soudarded d'ar Stad Islamek.\nDiaes spontus eo kaout sifroù sklaer a-zivout an aozadur Leoniged ar c'halifad. Hervez un dezrevell gant an ABU e vefe bet lazhet 89 bugel (d'an nebeutañ), gant un oad etre 12 ha 16 en emgannioù evit ar bloavezh 2015. War an hollad-se 39% anezho a vefe marvet dre tagadennoù-emlazh. Der Spiegel ar gazetenn brudet alaman a istim e vefe 1500 bugel en aozadur er bloavezh 2016.\nKudennoù psikologel[kemmañ | kemmañ ar vammenn]\nUl lodenn eus ar vugale a vez kavet en aozadur Leoniged ar c'halifat a zo bugale gant kudennoù psikologel e-liamm gant ar feulster dizehan en Irak hag er reter neshañ abaoe bloavezhioù, bugale aes da stummañ hervez selloù ar Stad Islamek. Ul lodenn all a zo bugale a vezo adstummet gant ar Stad Islamek dre feulster ar skolioù leoniged hag a zeu da vezañ bugale soudard digalon.\nDazont ar vugale[kemmañ | kemmañ ar vammenn]\nUl lod eus ar vugale a gaver en aozadur Leoniged ar c'halifat a zo ganet war douaroù ar Stad Islamek hag a zo chomet hep bezañ enskrivet war ar marilhoù ofisiel pe dre c'hoant o dud pe dre nac'h ar fonksionerien irakian. Ar vugale-se ouzhpenn da vezañ bet adstummet gant ar Stad Islamek a zo hep paperioù reizh pezh a zegas ur gudenn ur wech adpaket an douaroù hag ar vugale-se d'ar c'halifat emziskleriet. Petra d'ober ganto?\nE-pad emgann Mosoul d'ar 6 a viz Du 2016 e vez istimet ez eo un drederenn eus kolloù ar Stad Islamek hag a vefe bugale Leoniged ar c'halifad. Tro-dro 300 anezho a vefe aet da Anaon. \nDre ar vank a vugale soudard, testenioù a zo bet a-berzh poblañs Mosoul, e vefe bet emezelioù rediet bugale ar gêr en aozadur stourm Leoniged ar c'halifad.\n↑ (fr) Lec'hienn Express.live 23/08/2015 gant Mylène Vandecasteele "La nouvelle arme de l’EI : Les “Lionceaux du califat”"\n↑ (en) Lec'hienn theguardian.com 05/01/2016 gant Charlie Winter "Shocked by the ‘cubs of the caliphate’? Of course you are – that’s Isis’s plan"\n↑ (en) Lec'hienn dailymail.co.uk 22/09/2015 gant NICK ENOCH "Their generation will conquer Rome, Baghdad and Jerusalem': Chilling jihadi video shows how 'Cubs of the Caliphate' - children as young as FIVE - are brainwashed into fighting for ISIS"\n↑ (en) Lec'hienn http://dailycaller.com/ 31/10/2016 "300 ‘Lion Cubs Of The Caliphate’ Have Died Fighting For ISIS In Mosul"\nAdtapet diwar « https://br.wikipedia.org/w/index.php?title=Leoniged_ar_c%27halifad&oldid=1856379 »


DELLA™ Truck transport from Voronezh to Irkutsk (find backway trucks for freight transportation Voronezh - Irkutsk)\n09.07–09.09 Available and backway transport. Truck transport Voronezh Oblast — Irkutsk Oblast\nVoronezh (RU) — Irkutsk region. (RU) outsized 60 t\nVoronezh (RU) — Irkutsk region. (RU) tilt 20 t 90 m³\nVoronezh (RU) — Irkutsk region. (RU) tilt 22 t 90 m³\nVoronezh (RU) — Irkutsk region. (RU) tilt 2 t 15 m³\nVoronezh (RU) — Irkutsk region. (RU) tilt 5 t 40 m³\nVoronezh (RU) — Irkutsk region. (RU) tilt 10 t 45 m³\nTrucks for truck transport Voronezh obl. — Irkutsk obl., nearby regions:


Documents liés : [724 document(s)]\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02A0821_P.jpg\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02A0822_P.jpg\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02A0823_P.jpg\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02A0824_P.jpg\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02A0825_P.jpg\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02B0985_P.jpg\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02B0986_P.jpg\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02B0987_P.jpg\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02B0988_P.jpg\n[Foto] Emvod-meur Diwan, 1991. / [Disanv] (Luc'hskeudenn(où) gant). - - KDSK_SAE_Lodad02B0989_P.jpg\n[Foto] Emvod-meur Diwan, 1991. / [Disanv] (Luc'hskeudennet gant). - - KDSK_SAE_Lodad02B0984_P.jpg\n[Foto] Manifestadeg Diwan, 1992 ?. Interview d'André Lavanant. / [Disanv] (Luc'hskeudennet gant). - - KDSK_EMGANN_CB_B0457_P.jpg\n[Foto] Manifestadeg evit difenn ha souten ar skolioù Diwan. / [Disanv] Kelaouenn Bremañ (Luc'hskeudennet gant). - - KDSK_EMGANN_CB_B0429_P.jpg\n[Foto] Galv unvan gant yezhoù all bro frañs evit sinadur Karta Europa. Emvod kelaouiñ gant dileuridi Breizh : Unvaniezh ar Gelennerien Brezhoneg, Diwan, Div Yezh ha Dihun Breizh. / [Disanv] (Luc'hskeudennet gant). - - KDSK_SAE_Lodad02B0502_P.jpg